sagorsarker/bangla-wikipedia huggingface dataset:
ফিলোমিনা

ফিলোমিনা (১৯২৬ - ২ জানুয়ারী ২০০৬) ছিলেন একজন ভারতীয় অভিনেত্রী, যিনি মূলত মালায়ালাম চলচ্চিত্র জগতে তার অভিনয়ের জন্য পরিচিত। তিনি তার অভিনয় জীবনে ৭৫০ টিরও বেশি ছবিতে অভিনয় করেছেন। তিনি মূলত চলচ্চিত্রে মা এবং মাতৃস্থানীয়া মহিলার ভূমিকা পালন করেছেন এবং কৌতুকপূর্ণ চরিত্রেও অভিনয় করেছিলেন। তিনি প্রথম নাট্যমঞ্চে অভিনয় করতে শুরু করেন। পরে এই মঞ্চ অভিজ্ঞতা তাকে তার প্রথম চলচ্চিত্রে অভিনয়ের সুযোগ এনে দেয়। ১৯৯১ সালে মুক্তিপ্রাপ্ত "গডফাদার" ছবিতে অনপ্পারা আছাম্মার চরিত্রটিতে তিনি অভিনয় করেছিলেন যা মালায়ালম সিনেমার সর্বকালের সবচেয়ে শক্তিশালী চরিত্রগুলির মধ্যে একটি হিসেবে স্বীকৃত।
ফিলোমিনা ১৯২৬ সালে ত্রিশুরের মুল্লুরকারায় দেবাসিয়া এবং মরিয়মের ঘরে জন্মগ্রহণ করেন। তিনি ভালাপাদ জিভিএইচএস স্কুল থেকে প্রাথমিক শিক্ষা লাভ করেন।
যখন তার বয়স ১২ তার বাবা মারা যান। সে গির্জার গায়কদলের গান গাইত। বাবা মারা গেলে ফিলোমিনা জীবিকা নির্বাহের জন্য নাটকের জন্য গান গাওয়া শুরু করেন। পরে তিনি নাটকে অভিনয় শুরু করেন এবং তারপর চলচ্চিত্রে চলে আসেন।
তিনি ১৯৫৬ সালে একজন নাট্য শিল্পী অ্যান্টনিকে বিয়ে করেন, কিন্তু তার একমাত্র ছেলে জোসেফ যখন তিন বছর বয়সী তখন তিনি তার স্বামীকে হারান।
ফিলোমিনা ১৯৭০ সালে "থুরাক্কাথাভাথিল" এবং "ওলাভুম থেরাভুম" চলচ্চিত্রে তার ভূমিকার জন্য শ্রেষ্ঠ পার্শ্ব অভিনেত্রীর বিভাগে রাষ্ট্রীয় পুরস্কার জিতেছিলেন। ১৯৮৭ সালে, তিনি "থানিয়াবর্তনম" চলচ্চিত্রে তার ভূমিকার জন্য দ্বিতীয়বারের মতো এই পুরস্কার পেয়েছিলেন।
অভিনয় থেকে স্বল্প বিরতির পর তিনি "ভারতন" এবং "পদ্মরাজন" চলচ্চিত্রে অভিনয়ের মাধ্যমে চলচ্চিত্র জগতে ফিরে আসেন। অতঃপর তিনি "চাট্টা, ইনলে, নজান গন্ধরবন, ভেঙ্কলাম, চুরাম, ভিয়েতনাম কলোনি, কুডুম্বাপুরাম, গডফাদার, উপ্পুকান্দম ব্রাদার্স, থালায়না মন্থরাম এবং কাক্কোথিক্কাভিলে আপ্পোপ্পান থাদিকালের" মতো বিবিধ চলচ্চিত্রে তার কালজয়ী অভিনয়ের মাধ্যমে দর্শকদের মনে স্থান করে নেন।
ফিলোমিনা কোচিতে একটি ছোট, সুসজ্জিত অ্যাপার্টমেন্টে থাকছিলেন। পরে তিনি চেন্নাইতে ছেলের বাড়িতে চলে আসেন। তিনি দীর্ঘস্থায়ী ডায়াবেটিস রোগী ছিলেন এবং ২০০৫ সালে স্ট্রোকে আক্রান্ত হন।২০০৬ সালের ২ জানুয়ারী ৭৯ বছর বয়সে ডায়াবেটিসজনিত সমস্যার কারণে চেন্নাইতে তার ছেলে জোসেফের বাসভবনে তার মৃত্যু হয়।
কেরালা রাজ্য চলচ্চিত্র পুরস্কার :
কেরালা চলচ্চিত্র সমালোচক পুরস্কার :
লতিকা ঠুকরাল

লতিকা ঠুকরাল (জন্ম ) একজন ভারতীয় ব্যাংকার যিনি তাঁর শহরে, বিশেষ করে গুরগাঁওয়ের আরাভালি জীববৈচিত্র্য পার্কে, সবুজায়ন করেছিলেন। সেখানে #আই-অ্যাম-গুরগাওঁ গ্রুপ কর্তৃক দশ লক্ষ দেশীয় গাছ লাগানো হয়েছিল। ২০১৫ সালে ভারতের রাষ্ট্রপতি তাঁকে নারী শক্তি পুরস্কারে ভূষিত করেন।
লতিকা ঠুকরালের জন্ম ১৯৬৭ সাল নাগাদ এবং তিনি দিল্লি বিশ্ববিদ্যালয় থেকে মার্কেটিংয়ে স্নাতক ডিগ্রি অর্জন করেন। তিনি সিটিব্যাঙ্কে ১৮ বছরের কর্মজীবন শুরু করার আগে আইটিসি হোটেলে দুই বছর কাজ করেছিলেন, সেখানে তিনি একজন সিনিয়র ভাইস প্রেসিডেন্ট হিসেবে উন্নীত হন।
গুরগাঁও শহরটি কোন নকশা বা পরিকল্পনা ছাড়াই বেড়ে উঠেছিল। লতিকা ঠুকরাল ১৯৯৬ সালে সেখানে চলে আসেন। তিনি যখন দেখেন শহরটি অপরিকল্পিতভাবে বৃদ্ধি পাচ্ছে, তখন তিনি উদ্বিগ্ন হয়ে পড়েন। তিনি একটি মধ্যবিত্ত এলাকায় থাকতেন কিন্তু কন্টিনিউয়ের একটি পার্ক তাঁর নজরে পড়ে। তিনি ১৯৯৯ সালে #আই-অ্যাম-গুরগাওঁ প্রচারণা শুরু করেন এবং অন্যান্য স্বেচ্ছাসেবকদের কাজের জন্য আকৃষ্ট করেন। তারা তাদের শহরে দশ লক্ষ দেশীয় গাছ লাগানোর সিদ্ধান্ত নিয়েছে।
২০১০ সালে প্রজাতন্ত্র দিবসে হরিয়ানা সরকার তাঁকে একটি প্রশংসা পুরস্কার প্রদান করে। 'আই-অ্যাম-গুরগাঁও' স্থানীয় সরকারের সাথে কাজ করছে এবং তাদের প্রকল্পগুলি কর্পোরেট কোম্পানিগুলির কাছ থেকে সমর্থন পেয়েছে।
২০১৫ সালে তাঁর নেতৃত্ব এবং কৃতিত্বের জন্য তাঁকে প্রথম আটটি নারী শক্তি পুরস্কারের মধ্যে একটিতে ভূষিত করা হয়েছিল। আন্তর্জাতিক নারী দিবসে ভারতের তৎকালীন রাষ্ট্রপতি প্রণব মুখার্জির হাত দিয়ে এই পুরস্কারটি প্রদান করা হয়েছিল।
২০২০ সালে করোনা ভাইরাস প্রাদুর্ভাবের সময়, #আই-অ্যাম-গুরগাঁও শহরের দরিদ্র পরিবারগুলিতে রান্না করা খাবার সরবরাহের কাজ করেছিল। কিছু এলাকায় কাছাকাছি আবাসন থেকে সাহায্য আসছিল। লতিকা ঠুকরাল ২০২০ সালের এপ্রিল মাসে অনুমান করেছিলেন যে তাঁদের কমপক্ষে দুই মাস ধরে খাবার সরবরাহ করতে হবে। অনুমান করা হয়েছিল যে প্রতি পরিবারে মাসে ৩,২৫০ টাকা খরচ হবে এবং আনুমানিক পনের থেকে বিশ হাজার পরিবার থাকবে।
জয়া গুহনাথন

জয়া গুহনাথন তামিল এবং মালায়ালাম চলচ্চিত্রের একজন বিশিষ্ট অভিনেত্রী। তিনি এক দশক ধরে অভিনয় করেছেন। তিনি প্রায় ১০০টি ছবিতে বিভিন্ন চরিত্রে অভিনয় করেছেন।
জয়া এবং ভি সি গুহনাথন তাদের ছবির চিত্রগ্রহনের কাজ চলাকালীন একে অপরের প্রেমে পড়েন, অবশেষে তিরুভাল্লুর জেলার তিরুভের্কাদুর আরুলমিগু দেবী কারুমারি আম্মান মন্দিরে তারা বিয়ে করেন। জয়া সাবলীলভাবে তামিল বলতে পারেন।
চেন্নাইয়ের "এস আই ই টি" কলেজে পড়াশোনা করার সময়, ভিসি গুহনাথন তাকে চলচ্চিত্রে যোগদানের জন্য রাজি করান। ১৯৭১ সালে, তিনি তামিল চলচ্চিত্র "সুদারুম সুরভালিয়ুমে" অভিনয়ের মাধ্যমে চলচ্চিত্র জগতে আত্মপ্রকাশ করেন। এই চলচ্চিত্রে তিনি জেমিনি গণেশন, আর. মুথুরমন এবং চন্দ্র মোহনের বিপরীতে অভিনয় করেন। তিনি ১৯৮০ সালে অভিনয় ছেড়ে দেওয়ার সিদ্ধান্ত নেন, তার শেষ চলচ্চিত্র ছিল "আরিলিরুন্থু আরুবাথু ভারাই"।
ইবনে নুবাতা (প্রচারক)

ইবনে নুবাতার পুরো নাম আবু ইয়াহিয়া আব্দ আর-রহীম ইবনে মুহাম্মদ ইবনে ইসমাইল আল-হুধাকী আল-ফারিকী। তিনি (মৃত্যু ৯৮৪/৫) একজন ইসলামী প্রচারক (খতীব) ছিলেন। তিনি তার খুতবা বা ধর্মীয় বক্তৃতার জন্য বিখ্যাত ছিলেন। তিনি হামদানী আমির সাইফ আদ-দাওলার আলেপ্পোর দরবারে কাজ করতেন।
ইবনে নুবাতা মাইয়াফারিকিনে হাধাবানী গোত্রের একটি পরিবারে জন্মগ্রহণ করেন। তবে তার জন্ম তারিখ সম্পর্কে কিছু জানা যায়নি। মধ্যযুগীয় জীবনীকাররা তার জন্ম তারিখ ৯৪৬ সাল বলে উল্লেখ করেছেন। কিন্তু আধুনিক ঐতিহাসিকরা এই জন্ম তারিখকে ভুল বলে মনে করেন। তিনি আলেপ্পোর হামদানী আমির সাইফ আদ-দাওলার দরবারে কাজ করতেন। সাইফ আদ-দাওলা একজন যোদ্ধা এবং শিল্প ও সংস্কৃতির পৃষ্ঠপোষক হিসেবে বিখ্যাত ছিলেন। তখনকার আলেপ্পোর দরবার আরব বিশ্বের গুরুত্বপূর্ণ বুদ্ধিজীবীদের আকর্ষণ করত এবং আধুনিক ঐতিহাসিকরা এটিকে রেনেসাঁ যুগের ইতালির সঙ্গে তুলনা করেছেন। ইবনে নুবাতা ৯৮৪/৫ সালে তার নিজ শহরে মারা যান।
তার খুতবাগুলো ছন্দোময় গদ্যে লেখা হতো। ঐতিহাসিক মারিউস কানার বলেন, এগুলো তিন ভাগে বিভক্ত ছিল : "(১) ঈশ্বরের প্রশংসা এবং নবীর জন্য প্রার্থনা; (২) ঈশ্বর এবং শেষ বিচারকে ভয় করার এবং নৈতিক ও ধর্মীয় আইন, বিশেষ করে জিহাদের বাধ্যবাধকতা পালন করার উপদেশ; (৩) ঈশ্বরের সাহায্য এবং আশীর্বাদের জন্য আবেদন, যা কুরআনের একটি আয়াত দিয়ে শেষ হয়"।
নিয়মিত জুমার খুতবা ছাড়াও ইবনে নুবাতা বিশেষ উপলক্ষে খুতবা রচনা করতেন। বিশেষ করে তার পৃষ্ঠপোষক সাইফ আদ-দাওলার বাইজেন্টাইন সাম্রাজ্যের বিরুদ্ধে সামরিক অভিযানের জন্য খুতবা দিতেন। এই ‘জিহাদের খুতবা’গুলো তার সবচেয়ে জনপ্রিয় কাজ ছিল। এসব খুতবা শুধু ধর্মীয় বক্তব্যই ছিল না, বরং তৎকালীন রাজনৈতিক ঘটনার ইতিহাস বোঝার জন্য গুরুত্বপূর্ণ ভূমিকা রাখে।
ত্রয়োদশ শতাব্দীর জীবনীকার ইবনে খাল্লিকান তাকে "সাধারণ সাহিত্য সম্পর্কিত সকল বিদ্যার পূর্ণাঙ্গ জ্ঞানী" বলে প্রশংসা করেছেন। এছাড়া তাকে "ঐশ্বরিক অনুগ্রহ" ও "সূক্ষ্ম প্রতিভা"র অধিকারী বলে বর্ণনা করেন।
তার খুতবাগুলো তার ছেলে আবু তাহির মুহাম্মদ এবং নাতি আবুল-ফারাজের খুতবার সঙ্গে ১২২০-এর দশকে বই আকারে সংকলিত হয়। এর বিভিন্ন সংস্করণ টিকে আছে। যার মধ্যে ১৩১১ সালের বৈরুত সংস্করণ সবচেয়ে বিখ্যাত।
শৈলক্ষ্মী বালিজেপল্লি

শৈলক্ষ্মী বালিজেপল্লি (২৫শে জানুয়ারী ১৯৭৪ - ১৬ই ডিসেম্বর ২০২৩) ছিলেন একজন ভারতীয় শিশু বিশেষজ্ঞ। তিনি ইকেএম নামে একটি ফাউণ্ডেশনের প্রতিষ্ঠাতা, যেটি শিশু ও মাতৃস্বাস্থ্য এবং সুস্থতার ক্ষেত্রে কাজ করা একটি এনজিও। ভারতের রাষ্ট্রপতি তাঁকে ২০১৪ সালের জন্য নারী শক্তি পুরস্কারে ভূষিত করেন।
শৈলক্ষ্মী বালিজেপল্লি ভারতের সেকেন্দ্রাবাদে বড় হয়ে ওঠেন,সেখানে তিনি বারো বছর ধরে কিয়েস হাই স্কুল ফর গার্লস-এ পড়াশোনা করেছেন। তাঁর বাবা-মা দুজনেই ডাক্তার ছিলেন এবং বালিজেপল্লিও ডাক্তার হতে চেয়েছিলেন। তাঁর বড় বোন, যিনি চিকিৎসাবিদ্যা নিয়ে পড়াশোনা করেছিলেন এবং একজন হৃদরোগ বিশেষজ্ঞ হয়েছিলেন, তিনি ছিলেন তাঁর আদর্শ। গান্ধী মেডিকেল কলেজে ভর্তি হওয়ার আগে তিনি সেন্ট ফ্রান্সিস কলেজ ফর উইমেনে দুই বছর পড়াশোনা করেছিলেন। তিনি মেডিকেল কলেজে পাঁচ বছর পড়াশোনা করেন এবং একজন চিকিৎসক ও একজন সার্জন উভয় হিসেবেই যোগ্যতা অর্জন করেন।
২০০১ সালের ২০শে জানুয়ারী গুজরাটে একটি ভূমিকম্প আঘাত হানে, যার ফলে ২০,০০০ মানুষ নিহত এবং আরও অনেকে আহত হয়। সেইসময় বালিজেপল্লির পরীক্ষা চলছিল। তা সত্ত্বেও তিনি স্বেচ্ছাসেবক চিকিৎসা সহায়তার জন্য এগিয়ে আসেন। সাত বছর পর, যখন বিহারের বন্যায় নদীর গতিপথ পরিবর্তন হয়ে বহু জনবসতিপূর্ণ এলাকা প্লাবিত হয়, তখন তিনি আবার স্বেচ্ছাসেবক হিসেবে কাজ করেন।
বালিজেপল্লি একজন জুনিয়র কনসালট্যান্ট হিসেবে কাজ করছিলেন। এইসময় তাঁকে দায়িত্ব দেওয়া হয়েছিল ৬০টি অনাথালয়ের খরচ কিভাবে বহন করা হবে তা ভেবে বার করার। তিনি প্রতি অনাথালয়ের সঙ্গে একজন শিশু বিশেষজ্ঞ সহকর্মীকে সংযুক্ত করেছিলেন, যাঁদের প্রত্যেকেই সাহায্য করতে আগ্রহী ছিলেন, কিন্তু সময়ের সাথে সাথে প্রণালীটি ভালভাবে কাজ করেনি। ২০০৯ সালে ইকেএম ফাউণ্ডেশন প্রতিষ্ঠার মাধ্যমে তিনি চিকিৎসা সেবা প্রদানের সমস্যার উপর পুনরায় মনোনিবেশ করেন।
২০১৫ সালে বালিজেপল্লি তাঁর নেতৃত্ব এবং কৃতিত্বের জন্য প্রথম আটটি নারী শক্তি পুরস্কারের মধ্যে একটিতে ভূষিত হন। আন্তর্জাতিক নারী দিবসে তৎকালীন ভারতের রাষ্ট্রপতি প্রণব মুখার্জি এই পুরস্কারটি প্রদান করেছিলেন।
২০১৮ সালে, ইকেএম ফাউণ্ডেশন কাঞ্চিপুরমের মা ও শিশুদের স্বাস্থ্য ও সুস্থতার উন্নতির লক্ষ্যে রয়েল এনফিল্ডের সাথে একটি অংশীদারিত্ব গঠন করে। একবার, তারা চেঙ্গালপাট্টু মেডিকেল কলেজকে চিকিৎসা সরঞ্জাম দান করেছিল।
বালিজেপল্লি বেশ কয়েকবার মার্কিন যুক্তরাষ্ট্র সফর করেছিলেন এবং ইকেএম ইউএসএ গঠনের সূচনাও করেছিলেন।
২০২৩ সালের ১৬ই ডিসেম্বর ৪৯ বছর বয়সে বালিজেপল্লি মারা যান।
জিক্রিজম

জিক্রিজম (), যা জিকরিয়া নামেও পরিচিত, একটি মাহদিস্ট শিয়া মুসলিম সংখ্যালঘু সম্প্রদায় যা মূলত পাকিস্তানের বেলুচিস্তান অঞ্চলে বিদ্যমান। শব্দ "জিকরি" আরবি শব্দ জিকর (ধর্মীয় স্মরণ) থেকে এসেছে।
জিক্রিজম ১৬শ শতকে পাকিস্তানের মাকরান অঞ্চলে উদ্ভূত হয়। জিকরি সম্প্রদায় বিশ্বাস করে যে মাহদি (অর্থাৎ শেষ সময়ের নেতা যিনি পৃথিবীকে ন্যায়বিচার ফিরিয়ে আনবেন) ইতিমধ্যে এসেছেন। তারা "নূর পাক" নামে একজন মাহদির অনুসারী, যিনি তাদের মতে আদমের আগেও পৃথিবীতে উপস্থিত ছিলেন এবং শেষ সময়ে ফিরে আসবেন।
কিছু গবেষকরা মনে করেন, জিক্রিজমের প্রতিষ্ঠাতা ছিলেন সৈয়দ মুহাম্মদ জাউনপুরি; যদিও জিকরি সম্প্রদায় এটি অস্বীকার করে এবং দাবি করে যে তাদের মাহদি সম্পূর্ণ ভিন্ন ব্যক্তি। কিছু ঐতিহাসিকের মতে, আফগান ধর্মগুরু মুল্লা মুহাম্মদ জিকরি আন্দোলনের সূচনা করেছিলেন, যা মুঘল শাসকদের দ্বারা নিপীড়নের শিকার হয়।
জিকরি মুসলমানরা প্রতিদিন পাঁচবার নামাজের পরিবর্তে "জিকর" (স্মরণ) পালন করে। - তাদের উপাসনালয়কে "জিকরখানা" বা "জিগরানা" বলা হয়। - জিকরি উপাসনার সময় মুসল্লিরা বর্গাকারে অবস্থান নেয় এবং নেতা কেন্দ্রস্থলে থাকেন। - তাদের প্রার্থনাগুলো কুরআনের আয়াত, ফারসি ও বেলুচি ভাষার ধ্বনি ও ইসলামী জিকরের পুনরাবৃত্তি দ্বারা গঠিত। - বিশেষ উৎসব ও ধর্মীয় অনুষ্ঠানে "চাউগান" নামে সমবেত প্রার্থনা এবং সংগীত পরিবেশিত হয়। - মহরম, লাইলাতুল কদর, এবং ঈদ-উল-আজহা দিনেও বিশেষ জিকর অনুষ্ঠিত হয়।
জিকরি সম্প্রদায়ের অন্যতম পবিত্র স্থান হল **কোহ-ই-মুরাদ** ("ইচ্ছার পর্বত"), যেখানে ২৭ রমজানে মাহদির স্মরণে তারা তীর্থযাত্রা (জিয়ারত) করে।
জিকরি সম্প্রদায় দীর্ঘদিন ধরে নিপীড়নের শিকার হয়েছে। - ১৮শ শতকে খানের শাসনামলে হাজার হাজার জিকরি নিহত হন এবং জোরপূর্বক সুন্নি ইসলাম গ্রহণ করানো হয়। - ১৯৩০-এর দশকে ইরানীয় মাকরানে চরমপন্থীরা জিকরিদের বিরুদ্ধে গণহত্যা চালায়। - ১৯৯০-এর দশকে পাকিস্তানে উগ্রবাদী গোষ্ঠীগুলোর দ্বারা জিকরি ধর্মীয় স্থাপনার ধ্বংস ও হত্যা অভিযান চলে। - ২০১৪ সালে পাকিস্তানের আয়ারান জেলায় এক মাজারে হামলায় ৬ জন জিকরি নিহত হন। - ২০১৭ সালে বোমা হামলায় দুইজন জিকরি তীর্থযাত্রী নিহত হন।
জিকরিরা মূলত পাকিস্তানের বেলুচিস্তান অঞ্চলে বসবাস করে, বিশেষত মাকরান উপকূল, গওয়াদর, লাসবেলা এবং কোয়েটা অঞ্চলে। - পাকিস্তানের সিন্ধু ও করাচিতে বড় জিকরি সম্প্রদায় রয়েছে। - কিছু জিকরি সম্প্রদায় ওমানে বসবাস করছে। - বর্তমান জনসংখ্যা অনুমান করা হয় ৫০০,০০০ থেকে ৮০০,০০০ এর মধ্যে।
- ইসলামের বিভিন্ন সম্প্রদায় - শিয়া ইসলাম - মাহদিবাদ
অরুণা বলরাজ

অরুণা বলরাজ হলেন কন্নড় চলচ্চিত্র জগতের একজন ভারতীয় অভিনেত্রী। অভিনেত্রী হিসেবে অরুণা বলরাজের উল্লেখযোগ্য কিছু চলচ্চিত্রের মধ্যে রয়েছে "নয়ি নেরালু" (২০০৬), "আম্বারি" (২০০৯), "রাজা হুলি" (২০১৩) এবং "গুব্বি মেলে ব্রহ্মাস্ত্র" (২০১৯)।
অরুণা বলরাজ কন্নড় ভাষায় প্রায় একশটিরও বেশি চলচ্চিত্রে অভিনয় করেন।
কোট্টায়াম সান্থা

কোট্টায়াম সান্থা ছিলেন একজন ভারতীয় অভিনেত্রী এবং কন্ঠ শিল্পী যিনি মালায়ালাম সিনেমায় তার কাজের জন্য সর্বাধিক পরিচিত। তিনি ৩০০ টিরও বেশি ছবিতে অভিনয় করেছেন। তিনি ভালায়ম, কৃষ্ণকৃপাসাগরম ইত্যাদি বেশ কয়েকটি টিভি ধারাবাহিকেও অভিনয় করেছিলেন। তিনি প্রায় ১০০০টি চলচ্চিত্রের জন্য কন্ঠদান করেছিলেন। তিনি সীমার প্রায় সব মালায়লাম ছবিতেই কণ্ঠদান করেছিলেন।
কোট্টায়াম শান্তা "স্তালিন শিবদাস" (১৯৯৯), "মানসারিয়াতে" (১৯৮৪) এবং "মানসে নিনাক্কু মঙ্গলম" (১৯৮৪) ইত্যাদি চলচ্চিত্রের তার ভূমিকার জন্য জন্য সর্বাধিক পরিচিত ছিলেন।
কোট্টায়াম সান্থ কোট্টায়ামে জন্মগ্রহণ করেন। তিনি এম কৃষ্ণন নায়ারের "অনিয়াথি" চলচ্চিত্রে অভিনয়ের মাধ্যমে চলচ্চিত্র জগতে প্রবেশ করেন। তিনি নারী অধিকার সুরক্ষা সংস্থা "স্ত্রী শক্তি সমাজ"-এর প্রতিষ্ঠাতা এবং প্রধান পৃষ্ঠপোষক ছিলেন। তিনি ২০০৭ সালের ২৭ এপ্রিল মারা যান।
মাসিহবাদ

মাসিহবাদ হলো এমন একটি ধর্মীয় বিশ্বাস, যেখানে ধারণা করা হয় যে, কিয়ামতের আগে একজন মসীহ বা মুক্তিদাতা আবির্ভূত হবেন এবং তিনি একটি নির্দিষ্ট জনগোষ্ঠীর রক্ষাকর্তা হিসেবে কাজ করবেন। বিভিন্ন ধর্মে এই ধারণাটি বিদ্যমান। যেসব ধর্মে মসীহ-সংক্রান্ত বিশ্বাস রয়েছে তার মধ্যে রয়েছে হিন্দু ধর্ম, যেখানে কল্কি অবতারকে ভবিষ্যৎ মুক্তিদাতা হিসেবে বিবেচনা করা হয়; ইহুদি ধর্ম, যেখানে মাশিয়াখ আসবেন বলে ধারণা করা হয়; খ্রিস্টধর্ম, যেখানে যিশুকে মুক্তিদাতা হিসেবে বিবেচনা করা হয় এবং ইসলাম, যাতে বিশ্বাস করা হয় যে, মাহদি ও ঈসা মসীহ শেষ যুগে আগমন করে পৃথিবীতে ন্যায় প্রতিষ্ঠা করবেন। এছাড়া অন্যান্য ধর্মেও মাসিহবাদ-সম্পর্কিত ধারণা রয়েছে। দ্রুজ ধর্মে হামজা ইবনে আলী, যরথুস্ত্রীয় ধর্মে সাওশিয়ান্ত, বৌদ্ধ ধর্মে মৈত্রেয়, তাওবাদে লি হং এবং বাবী ধর্মে যাঁকে আল্লাহ প্রকাশ করবেন, তাকে মসীহ হিসেবে বিশ্বাস করা হয়। 
ইহুদি ধর্মে মসীহ একজন ভবিষ্যৎ ইহুদি রাজা হবেন, যিনি দাউদের বংশধর এবং ইহুদি জনগণ ও সমগ্র মানবজাতির মুক্তিদাতা হিসেবে আসবেন। খ্রিস্টধর্মে যিশু খ্রিস্ট হলেন মসীহ, যিনি মুক্তি ও পরিত্রাণের বার্তা নিয়ে এসেছেন এবং খ্রিস্টধর্মে তাঁকেই ঈশ্বরের পুত্র ও বিশ্বজগতের রক্ষাকর্তা হিসেবে বিবেচনা করা হয়েছে। ইসলামে ঈসাকে একজন নবী এবং শেষ যুগে শান্তি ও ন্যায়বিচার প্রতিষ্ঠায় আসবেন বলে বিশ্বাস করা হয়। 
ইহুদিদের মতে মশিয়াখ একজন ভবিষ্যৎ রাজা হবেন, যিনি দাউদের বংশধর এবং ইহুদি জাতিকে একত্রিত করে শান্তি স্থাপন করবেন। মশিয়াখ আসার পর মাসিহীয় যুগ শুরু হবে, যেখানে পৃথিবীতে ন্যায়বিচার প্রতিষ্ঠিত হবে।
খ্রিস্টানদের মতে, যিশু খ্রিস্টই হলেন সেই প্রতিশ্রুত মসিহ, যিনি মানবজাতির পাপ থেকে মুক্তির জন্য আবির্ভূত হয়েছেন। খ্রিস্টান বিশ্বাস অনুযায়ী, যিশু প্রথমবার পৃথিবীতে আসেন মানবজাতির পরিত্রাণের জন্য এবং দ্বিতীয়বার আসবেন মহাপ্রলয়ের সময় পৃথিবীতে শান্তি ও ন্যায় প্রতিষ্ঠা করতে।
ইসলামে ঈসাকে মসিহ হিসেবে বিশ্বাস করা হয়, যিনি কেয়ামতের আগে আগে পৃথিবীতে ফিরে আসবেন। এছাড়াও ইসলামি বিশ্বাসে মাহদি নামে একজন নেতা আগমন করবেন, যিনি ঈসার প্রত্যাবর্তনের আগে মুসলিম উম্মাহকে একত্রিত করবেন এবং সত্য প্রতিষ্ঠা করবেন। শিয়া মতবাদ অনুসারে, মাহদি হলেন দ্বাদশ ইমাম মুহাম্মদ আল-মাহদী, যিনি এখন আত্মগোপনে আছেন এবং শেষ সময়ে ফিরে আসবেন।
মাসিহবাদের ধারণা শুধু ধর্মীয় বিশ্বাসেই সীমাবদ্ধ নয়; এটি রাজনৈতিক ও সামাজিক আন্দোলনেও প্রভাব ফেলে। বিভিন্ন সময়ে অনেক স্বঘোষিত মসিহ এসেছে; যেমন: শাবতাই জেভি (১৭শ শতক) ও মির্জা গোলাম আহমদ (আহমদিয়া সম্প্রদায়ের প্রতিষ্ঠাতা)।
উদ্ধৃতি
গ্রন্থাবলী
সঞ্চিতা বন্দ্যোপাধ্যায়

সঞ্চিতা বন্দ্যোপাধ্যায় একজন ভারতীয় অভিনেত্রী। ব্যানার্জির জন্ম ২৩শে মার্চ ভারতের পশ্চিমবঙ্গের কলকাতায়। সঞ্চিতা মূলত ভোজপুরি চলচ্চিত্র এবং টেলিভিশন ধারাবাহিকে কাজ করেন। তিনি "রক্তধর" (২০১৭) দিয়ে তার অভিষেক করেন এবং তার ভোজপুরি অভিষেক ছিল "নিরহুয়া হিন্দুস্তানি ২-এর মাধ্যমে।" 
সঞ্চিতা বন্দ্যোপাধ্যায়ের জনপ্রিয়তা ভোজপুরি ছবি "রক্ষাবন্ধন..." "রসাল আপনে ভাই কি ঢাল" মুক্তির পর বেড়ে যায়। এটি তার কর্মজীবনে এক বিরাট সাফল্য এনে দেয় এবং তাকে সাফল্যের শিখরে পৌঁছে দেয়।
সীমা আজমি

সীমা আজমি ( যিনি "সীমা" নামেও পরিচিত) একজন ভারতীয় চলচ্চিত্র এবং থিয়েটার অভিনেত্রী।
সীমা আজমি ভারতের আসামের গুয়াহাটিতে জন্মগ্রহণ করেন। তিনি হলেন আজমগড়ের বংশোদ্ভূত এবং দিল্লিতে বেড়ে ওঠেন। দিল্লিতেই তিনি তার স্কুল জীবন শেষ করেন এবং দিল্লি বিশ্ববিদ্যালয় থেকে স্নাতক ডিগ্রি অর্জন করেন। তিনি দিল্লির ন্যাশনাল স্কুল অফ ড্রামায় যোগদান করেন। 
১৯৯৬ সালে আজমি দিল্লির অস্মিতা থিয়েটার দলে যোগ দেন। তার নাটকের মধ্যে রয়েছে গিরিশ কার্নাডের "রক্ত কল্যাণ" ( "তালেদান্দা" ), মহেশ দাত্তানির "চূড়ান্ত সমাধান", "এক মামুলি আদমি", স্বদেশ দীপকের "কোর্ট মার্শাল", এবং দারিও ফো -এর "অ্যাকসিডেন্টাল ডেথ অফ অ্যানার্কিস্ট" । 
বাহু- রানী [ http://www.boloji.com/index.cfm?md=Content&sd=Articles&ArticleID=12616
আহমেদ বাম্বা

শেখ আহমদ মুহাম্মদ ইব্রাহিম বাম্বা (১৯৪০ – ৭ জানুয়ারি ২০২২) একজন ঘানার ইসলামী পণ্ডিত ছিলেন। তিনি নাইজেরিয়ার কানো রাজ্যের বায়েরো বিশ্ববিদ্যালয়ে প্রভাষক হিসেবে কাজ করতেন। তিনি তার মসজিদে (দারুল হাদিস, যার অর্থ ‘হাদিসের ঘর’) হাদিস সহিহ আল-বুখারি পড়াতেন। তাকে ‘ক্বালা হাদ্দাসানা’ বলা হতো। এ বাক্যটি তিনি পড়ানোর সময় প্রায়ই বলতেন।
শেখ ডঃ আহমেদ বাম্বা ১৯৪০ সালে জন্মগ্রহণ করেন। তিনি ঘানার কুমাসি মেট্রোপলিসের একটি শহরতলী আলাবার এইবি বা এনগুওয়ান গনজাওয়াতে বেড়ে ওঠেন। তার বাবার নাম ছিল মুহাম্মদ ইব্রাহিম বাম্বা এবং মায়েরা ছিলেন হাজিয়া খাদিজা (ম্মা আদিজাতু) ও হাজিয়া ফাতিমা (ম্মা হাজিয়া)। তারা ম্মা গিয়ামাতার মেয়ে ছিলেন। গিয়ামাতা কুমাসির গঞ্জা সম্প্রদায়ের প্রথম প্রধান ও পণ্ডিত মাল্লাম সানির মেয়ে ছিলেন।
তার প্রাথমিক ইসলামী শিক্ষা সুফি আলহাজি বাবা আল-ওয়াইজের অধীনে ওয়াতানিয়া বিদ্যালয়ে শুরু হয়। তিনি তার বাবার কাছ থেকেও শিক্ষা নেন এবং সেখান থেকে পড়াশোনা শেষ করেন। পরে তিনি ফিকহ (ইসলামী আইনশাস্ত্র) শিখতে শুরু করেন এবং মাল্লাম আমাদু ল্যাংগোন্তোর কাছে আল-ইশমাওয়ি পড়েন। এরপর তিনি কুমাসির প্রথম সুন্নি পুনর্জাগরণবাদী শেখ আব্দুল সামাদ হাবিবুল্লাহর কাছে পড়েন। তার সহপাঠীদের মধ্যে রয়েছে মল্লাম ইমরানা মুসা, প্রয়াত আশান্তির আঞ্চলিক প্রধান ইমাম, ওয়াতানিয়ার বর্তমান এবং প্রয়াত খাফিস, দাগোম্বা সম্প্রদায়ের বর্তমান প্রধান ইমাম মাল্লাম মুনতারি, বাবা আব্বাসের আলহাজি লাওয়াল (আলহাজি নুহু আব্বাস নামে পরিচিত), আলহাজি নুহু কোতোকোলির মাল্লাম জাকারি, আলহাজি নুহু কোতোকলি, উজগা সম্প্রদায়ের ইমাম আলহাজি লাওয়াল সিদি, মাল্লাম মুহাম্মদ দানরাজ এবং মাল্লাম ড্যান আজুমি।
তার ঘনিষ্ঠ সহযোগী মাল্লাম মুনতারি তাকে শেখ আব্দুল-সামাদের কাছে পড়ার পরামর্শ দিয়েছিলেন। তিনি আলাবার থেকে আক্রা টাউন (ওফোরিক্রম) পর্যন্ত দূরত্ব নিয়ে অভিযোগ করেছিলেন। সেখানে তার শিক্ষক মাল্লাম আমাদু থাকতেন। মুনতারি শেখ আব্দুল-সামাদের বিদ্যালয়ে পড়তেন।
মুনতারির মতে বাম্বা মাল্লাম আউদুর কাছ থেকে দর্জির কাজ এবং ডিজাইন তৈরি শিখেছিলেন। মাল্লাম আউদু ছিলেন কুমাসির গ্রুনশি এবং সিসালা সম্প্রদায়ের প্রধান। এছাড়াও তিনি গবাদি পশুর ব্যবসায় জড়িত ছিলেন। তিনি মুনতারির কাছ থেকে এ ব্যবসা শিখেছিলেন। মুনতারির বাবার পেশা ছিল গবাদি পশুর ব্যবসা।
ব্যবসার পাশাপাশি তিনি শিক্ষার প্রতি গুরুত্ব দেন। শেখ আব্দুল সামাদের কাছে পড়ার পর তিনি মিশরীয় শিক্ষকদের প্রতিষ্ঠিত মারকাজ আল-শারিফ বিদ্যালয়ে ভর্তি হন। সেখানে তার প্রতিভা দেখে তাকে মিশরে পড়ার সুযোগ দেওয়া হয়। মদীনার ইসলামী বিশ্ববিদ্যালয়ে হাদিস অধ্যয়নের সিদ্ধান্ত নেওয়ার পর তিনি মাত্র এক মাস সেখানে অবস্থান করেন যেখানে তিনি বিএ, এমএ এবং পিএইচডি ডিগ্রি অর্জন করেন।
তিনি শেখ হামাদ বিন মুহাম্মদ আল-আনসারির ছাত্র ছিলেন। মদিনার ইসলামি বিশ্ববিদ্যালয় তাকে বায়েরো বিশ্ববিদ্যালয়ে মুহাদ্দিস (হাদিস বিশেষজ্ঞ) হিসেবে স্বীকৃতি দিয়ে পড়ানোর জন্য সুপারিশ করে। সেখানে তিনি প্রভাষক হিসেবে যোগ দেন। এবং মৃত্যুর আগ পর্যন্ত সেখানে বসবাস করতে থাকেন। তিনি বায়েরো বিশ্ববিদ্যালয়ে ইসলামী শিক্ষা বিভাগে প্রভাষক ছিলেন এবং হাদিস শিখাতেন। অবসরের পর তিনি ‘দারুল হাদিস’ মসজিদ প্রতিষ্ঠা করেন এবং সেখানে শিক্ষাদান চালিয়ে যান। তিনি ২০২২ সালের ৭ জানুয়ারি কানো রাজ্যের আমিনু কানো টিচিং হাসপাতালে ৮২ বছর বয়সে মারা যান।
স্বরাজ বিদ্বান

স্বরাজ বিদ্বান একজন ভারতীয় সমাজকর্মী এবং তিনি অবহেলিতদের জন্য কাজ করেন। তিনি জাতীয় তফসিলি জাতি কমিশনের প্রাক্তন সদস্য। দুর্বল ও প্রান্তিক গোষ্ঠীর সাথে তাঁর কাজের জন্য ভারত সরকার তাঁকে নারী শক্তি পুরস্কারে ভূষিত করেছে। তিনি বর্তমানে ভারতীয় জনতা পার্টির (বিজেপি) সাথে যুক্ত এবং দলের তফসিলি জাতি শাখা, বিজেপি তফসিলি জাতি মোর্চার সাধারণ সম্পাদক হিসেবে দায়িত্ব পালন করেন।
তিনি দুর্বল এবং প্রান্তিক গোষ্ঠীর সাথে কাজ করেন। ২০০০ সাল নাগাদ তিনি উত্তরকাশীর মানুষের দেখাশোনার কাজ শুরু করেন। তিনি সদস্যদের ক্ষমতায়নের জন্য ১০০টিরও বেশি স্বনির্ভর গোষ্ঠী গঠন করেছিলেন এবং ১৬০ জন দরিদ্র মহিলার বিবাহের জন্য তহবিলের ব্যবস্থাও করেছিলেন। তিনি ১২০০ জন মহিলার জন্য পেনশনের ব্যবস্থা করেছিলেন এবং আরও ৫০০ জন মহিলার জন্য স্ব-কর্মসংস্থানের জন্য আর্থিক ব্যবস্থা করেছিলেন। ৮০০ জন মেয়ে যাদের স্কুলে যেতে অসুবিধা হচ্ছিল, তাদের স্কুলের বইয়ের মলাট এবং স্কুলের পোশাকের জন্য টাকা পাওয়া গিয়েছিল।
গোমুখ একটি হিমবাহ এবং স্বরাজ বিদ্বান এটি পরিষ্কার করার জন্য এবং পরিবেশ উন্নত করার লক্ষ্যে ১২০ জন লোকের ব্যবস্থা করেছিলেন। ২০১৩ সালের উত্তর ভারতের বন্যার পর তিনি আরও জরুরিভাবে সহায়তা সংগঠিত করতে সাহায্য করেছিলেন।
২০১৫ সালে আন্তর্জাতিক নারী দিবসে তিনি প্রথম আটটি নারী শক্তি পুরস্কারের মধ্যে একটি লাভ করেন। তার আগের বছর নেতৃত্ব এবং কৃতিত্বের জন্য তিনি এই পুরস্কার লাভ করেন। এই পুরস্কারটি তৎকালীন ভারতের রাষ্ট্রপতি প্রণব মুখার্জি কর্তৃক প্রদত্ত হয়েছিল।
স্বরাজ বিদ্বান ধর্ষণের দ্বারা নির্যাতিতদের সাহায্য করেন, বিশেষ করে যেখানে তিনি সন্দেহ করেন যে ভুক্তভোগী নিম্ন বর্ণের বলে পুলিশ এমন মামলা উপেক্ষা করছে। ২০১৮ সালে তিনি এবং জাতীয় তফসিলি জাতি কমিশন ১৬ বছর বয়সী এক ধর্ষণের শিকার কিশোরীর পক্ষে মধ্যস্থতা করছিল। পুলিশ যে ব্যক্তিকে অপরাধের জন্য অভিযুক্ত করেছিল, সে হেফাজতে থাকাকালীন মারা যায়। স্বরাজ বিদ্বান পুলিশ সদস্যের বিরুদ্ধে খুনের অভিযোগ আনতে চেয়েছিলেন কারণ তিনি সন্দেহ করেছিলেন যে, প্রকৃত ধর্ষকদের আড়াল করার জন্য এই লোকটির মৃত্যু ঘটানো হতে পারে।
স্বরাজ বিদ্বান ভারতীয় জনতা পার্টির সাথে যুক্ত এবং বিজেপি তফসিলি জাতি মোর্চার সাধারণ সম্পাদক হিসেবে দায়িত্ব পালন করেন।
গ্রেস অ্যান্টনি

গ্রেস অ্যান্টনি ওরফে মেরি গ্রেসি হলেন একজন ভারতীয় অভিনেত্রী, মডেল এবং ধ্রুপদী নৃত্যশিল্পী যিনি মালয়ালাম চলচ্চিত্র জগতে কাজ করে যাচ্ছেন। তার প্রথম ছবিটি ছিল "হ্যাপি ওয়েডিং" (২০১৬)।
মলিউডের হিট ছবি "কুম্বালাঙ্গি নাইটস (২০১৯) তে অভিনয়ের পর তিনি বিশেষ খ্যাতি অর্জন করেন।" তিনি "তামাশা" (২০১৯), "হালাল", "লাভ স্টোরি" (২০২০), "সাজন বেকারি সিন্স ১৯৬২" (২০২১), "কনকাম কামিনী কালাহাম" (২০২১), "রোরশাচ" (২০২২) এবং "আপান" (২০২২) এর মতো চলচ্চিত্রে তার প্রধান ভূমিকার জন্য আরও সমালোচনামূলক এবং বাণিজ্যিক সাফল্য অর্জন করেছিলেন।
ডাক্কেবলি

ডাক্কেবলি হল সাপের উপাসনার একটি আচার-অনুষ্ঠান সম্পন্ন উৎসব, যা "নাগারধনে" নামেও পরিচিত। তুলুনাদুর তুলু জাতির লোকেরা নানাভাবে প্রকৃতির পূজা ও উপাসনা করে যার মধ্যে এই ডাক্কেবালি অনুষ্ঠান অন্তর্ভুক্ত। এই আচার-অনুষ্ঠান সাধারণত ভারতের কর্ণাটকের উদুপি জেলার পাদুবিদ্রি শহরে প্রচলিত। এই উৎসবটি প্রতি বছর উদুপির পর্যায়া উৎসবের সাথে পর্যায়ক্রমে একবার অনুষ্ঠিত হয় । এই পূজা নাগ, ব্রহ্মা, রক্তেশ্বরী, নন্দীকোন্না, হেয়গুল্লি, ক্ষেত্রপাল, বাগিলু বোব্বার্য, মটুকালু বোব্বার্য এবং যক্ষী দেবতার জন্য উৎসর্গীকৃত। পঞ্চশৈব ক্ষেত্র নামক স্থানে এই পূজা করা হয়। বর্তমানে প্রতি দুই বছর অন্তর নাগ ও ব্রহ্মার ডাক্কেবলি পুজা করা হয়।
ডাক্কেবলি উৎসবে উপস্থিত সকল মানুষজন তাদের তীব্র ভাব ও ভক্তি সহকারে ভগবানের কাছে প্রার্থনা করেন। ভগবানকে উপযুক্ত উপহার প্রদান করেন। সঙ্গীত, দীপ সহযোগে নৃত্য, মন্ডল, ফুল, ফল এবং পিঙ্গারা অংকনের মাধ্যমে দেবতার অর্চনা করা হয়।
উদুপি জেলার বৈদ্য পরিবার মূলত ডাক্কেবলি পূজার দায়িত্বে রয়েছেন। এই পূজার সাথে ডাক্কে নামক এক বাদ্যযন্ত্রের নাম জড়িত আছে যা বৈদ্যরা বংশ পরম্পরায় বাজিয়ে আসছে। তারা উদুপি অঞ্চলের নালকুর নামক একটি পাড়ায় বাস করে। পরিবারের পুরুষরা উৎসবের সময় বিশেষ পোশাক পরে এবং তখন তাদের নাগাকান্নি হিসাবে সম্বোধন করা হয়। সাধারণত প্রবীণ বৈদ্যরাই নাগাকান্নির দ্বায়িত্ব পালন করে। বৈদ্যরা আত্মাদের ডাকতে তাদের হাতের তালুর সাহায্যে ডাক্কে বাদ্যযন্ত্রটি বাজায়। সমস্ত আচার-অনুষ্ঠান শুরু করার পূর্বে ডাক্কে বাদ্যযন্ত্রটি এক পবিত্র স্থানে স্থাপন করা হয়। তারপর নাগাকান্নিরা বাজনা বাজিয়ে প্রার্থনা শুরু করে। এই বাজনার ফলে উৎসবে আগত স্থানীয় পথিরদের মধ্যে এক মূর্চ্ছনার সৃষ্টি হয় এবং তারা আত্মাসম্পৃক্ত হয়ে পড়ে। পূজার সময়, এই আত্মাসম্পৃক্ততার কারণে তারা অনিয়ন্ত্রিতভাবে নড়াচড়া করতেন। এইভাবেই ডাক্কেবলি উৎসবের কার্যপ্রক্রিয়ার সূচনা হয়।
নাগাকান্নিদের দ্বারা বাজানো ডাক্কে বাজনার ধ্বণির প্রভাবে পথিররা যে নির্দিষ্ট চলন ও গতির অনুসরন করে, তা পুরুষ ও স্ত্রী সাপের মিলনের প্রতীক। পথিরদের সর্পিল গোলাকার চলন বিন্যাসে বিশেষ এক গননা রীতি অনুসরন করা হয় যা মুডি বা গিঁট নামে পরিচিত। পথিরদের পুরুষ সাপের প্রতীক বলে মনে করা হয়। তারা গান গেয়ে এবং নৃত্য করে নাগাকান্নিকে অনুসরন করে। গান গাওয়া এবং নৃত্যের ভঙ্গিতে তাদের প্রদর্শনের মাধ্যমে পুরুষ ও স্ত্রী সাপের মিলন দেখানো হয়। মিলনের আগে পর্যন্ত নর্তকদের চলন বিন্যাস বা "মুডি" ঘড়ির কাঁটার দিক অনুসরন করে। মিলনের পর মুড়ির চলন হয় ঘড়ির কাঁটার বিপরীত দিকে হয় যা দুই সাপের বিচ্ছেদকে প্রকাশ করে।
বেবি অমেয়া

অমেয়া অনিলকুমার (জন্ম ৫ জানুয়ারি ২০১৮), পেশাগতভাবে বেবি অমেয়া নামে পরিচিত, একজন ভারতীয় শিশু অভিনেত্রী যিনি মূলত মালয়ালাম ভাষার নাটকে কাজ করেন। তিনি ফ্লাওয়ার্সে প্রচারিত নাটক ""উপ্পুম মুলাকুম""তে করা পারুকুট্টির ভূমিকার জন্য সুপরিচিত। 
অমেয়ার জন্ম ৫ জানুয়ারি ২০১৮ সালে কেরালার কোল্লাম জেলার ওচিরার কাছে প্রেয়ারে। তার বাবা অনিল, একজন সবজি বিক্রেতা ছিলেন এবং তার মা, গঙ্গা লক্ষ্মী একজন গৃহিণী। তার এক বড় বোন অনিখা এবং এক ছোট ভাই আধব রয়েছে।
মল্লিকা সুকুমারন

মোহাম্মল্লিকা পিল্লাই (জন্ম ৪ নভেম্বর ১৯৫৪ ), যিনি মল্লিকা সুকুমারন নামেই বেশি পরিচিত, তিনি একজন ভারতীয় অভিনেত্রী এবং ব্যবসায়ী যিনি মালায়ালাম সিনেমায় তার কাজের জন্য পরিচিত। তিনি ১৯৭৪ সালে জি. অরবিন্দনের মালয়ালম চলচ্চিত্র "উথারায়ানম" -এ অভিনয়ের মাধ্যমে তার কর্মজীবন শুরু করেন। তারপর থেকে, তিনি ৬০টিরও বেশি ছবিতে অভিনয় করেছেন। ১৯৭৪ সালের "স্বপ্নদানম" চলচ্চিত্রে তার ভূমিকার জন্য তিনি সেরা পার্শ্ব অভিনেত্রী বিভাগে কেরালা রাজ্য চলচ্চিত্র পুরস্কার জিতেছিলেন।
মল্লিকা কৈনিকর মাধবন পিল্লাই এবং শোভার ঘরে জন্মগ্রহণ করেন। তার জন্মনাম ছিল মোহমল্লিকা পিল্লাই। পিতামাতার চার সন্তানের মধ্যে তিনি ছিলেন সর্বকনিষ্ঠ। তার বাবা ছিলেন একজন গান্ধীবাদী এবং রাজনৈতিক কর্মী। তিনি কৈনিক্কার পদ্মনাভ পিল্লাই এবং কৈনিক্কার কুমার পিল্লাইয়ের ছোট ভাই ছিলেন। মল্লিকার এক বড় ভাই, এম. ভেলাউধন পিল্লাই এবং দুই বড় বোন, প্রেমচন্দ্রিকা এবং রাগালাথিকা। তিনি কটন হিলের সরকারি উচ্চ মাধ্যমিক বালিকা বিদ্যালয় থেকে প্রাথমিক শিক্ষা লাভ করেন। পরে তিনি তিরুবনন্তপুরমের গভর্নমেন্ট কলেজ ফর উইমেন থেকে রসায়নে স্নাতক ডিগ্রি অর্জন করেন। 
মল্লিকা ১৯৭৪ সালে জি. অরবিন্দন পরিচালিত এবং থিক্কোডিয়ান রচিত মালায়ালাম ছবি "উথারায়ণম" -এর মাধ্যমে তার অভিনয় জীবন শুরু করেন। চলচ্চিত্রে তিনি রাধার ভূমিকায় অভিনয় করেছিলেন। সেই একই বছর, তিনি "স্বপ্নদানম" চলচ্চিত্রে রোজি চেরিয়ান চরিত্রে অভিনয়ের জন্য সেরা সহ অভিনেত্রী হিসাবে কেরালা রাজ্য চলচ্চিত্র পুরস্কার জিতেছিলেন। পরবর্তীতে, তিনি চলচ্চিত্র নেতিবাচক এবং হাস্যরসাত্মক চরিত্রে অভিনয়ের জন্য পরিচিত হয়ে ওঠেন। ১৯৭৫ সালে, তিনি "বয় ফ্রেন্ড" নামক চলচ্চিত্রে এবং পরে পি. ভেনু পরিচালিত "পিচাথিকুটাপ্পান" (১৯৭৯) চলচ্চিত্রে অভিনয় করেন। মালায়ালাম অভিনেতা সুকুমারনকে বিয়ে করার পর মল্লিকা অভিনয় করা ছেড়ে দিয়েছিলেন। তিনি পিপি গোবিন্দনের ১৯৭৭ সালের মুক্তিপ্রাপ্ত চলচ্চিত্র "সরিতা" তে পি জয়চন্দ্রনের সাথে "ওরমায়ুন্ডো" গানটি গেয়েছিলেন। 
অভিনয় থেকে খনিক বিরতির পর, তিনি কে কে রাজীব পরিচালিত টেলিভিশন ধারাবাহিক "পেইথোঝিয়াতে" -এর মাধ্যমে অভিনয় জগতে ফিরে আসেন। তার হবু পুত্রবধূ পূর্ণিমা ইন্দ্রজিৎও এই ছবির কলাকুশলীদের অংশ ছিলেন। ছবির চিত্রগ্রহনের কাজ চলাকালীনই তার ছেলে ইন্দ্রজিৎ সুকুমারন এবং পূর্ণিমার দেখা হয়েছিল। "ভালয়াম", "স্নেহাদুরম", "স্ত্রী ওরু সান্থওয়ানম", "হরিচাঁধনম", "আমেরিকান ড্রিমস", "ইন্ধুমুখী চন্দ্রমথি" এবং "পোরুথাম" হল তার অভিনীত কয়েকটি জনপ্রিয় টেলিভিশন ধারাবাহিক। তিনি "আমেরিকান ড্রিমস" ধারাবাহিকে তার ভূমিকার জন্য একটি চলচ্চিত্র-টিভি সমালোচক পুরষ্কারও পেয়েছিলেন। 
তার প্রথম তামিল চলচ্চিত্র ছিল সেবাস্তিয়ান সিম্যান পরিচালিত "ভাজথুগাল" । ২০১৬ সালে, তিনি কেরালা ফিল্ম ক্রিটিকস অ্যাসোসিয়েশনের পক্ষ থেকে তার আজীবন কৃতিত্বের জন্য পুরস্কার এবং চলচিত্র প্রতিভা পুরস্কার জিতেছিলেন।
গেদিমু

গেদিমু ( Chinese ) বা "কাদিম" ( ) চীনের ইসলামের পুরনো মাযহাব। এটি একটি হানাফি, সুন্নি ঐতিহ্যের অ- সুফি মাজহাব। এর অনুসারীরা স্থানীয় মসজিদগুলোর ওপর নির্ভর করে যেগুলো মোটামুটি স্বাধীনভাবে কাজ করে।
এটি মূলত চীনে হুই মুসলিমদের মধ্যে সংখ্যাগরিষ্ঠ ধারা।
চীনে ইসলামের শুরু তাং রাজবংশের সময় থেকে মিং রাজবংশ পর্যন্ত কোনো বিভেদ ছাড়াই রাজত্ব করেছে। মিং রাজবংশের শেষের দিকে এবং কিং রাজবংশের শুরুতে সুফিবাদ চীনে প্রবেশ করে। শিনজিয়াং, গানসু এবং কিংহাই অঞ্চলের মুসলিমরা সুফি ধারায় যোগ দিতে শুরু করে। এই নতুন ধারাগুলোকে ‘নতুন বিশ্বাস’ বা ‘নতুন ধর্ম’ (চীনা: শিনপাই বা শিনজিয়াও) বলা হতো। যারা পুরানো বিশ্বাসে আঁকড়ে ছিল তাদের বলা হতো গেদিমু (আরবি ‘কাদিম’ থেকে, যার অর্থ ‘প্রাচীন’) বা চীনা ভাষায় লাওজিয়াও (পুরানো শিক্ষা)।
গেদিমু ধারার ধর্মীয় চিন্তায় ইসলামের মূল নীতি তাওহীদ (একত্ববাদ) মেনে চলা হয়। ধর্মীয় অনুশীলনে এটি মুসলিমদের জন্য ইসলামের পাঁচটি মৌলিক দায়িত্ব (রুকুন) কঠোরভাবে পালন করতে বলে।
দীর্ঘ সময়ের বিকাশে এটি একটি রক্ষণশীল ঐতিহ্য গড়ে তুলেছে। এটি অন্য ধারার বিষয়ে হস্তক্ষেপ না করে অপ্রচলিত নতুনত্বের বিরোধী এবং পুরানো নিয়ম মেনে চলে।
এই ধারার আরেকটি গুরুত্বপূর্ণ বৈশিষ্ট্য হলো সংস্কৃতি ও শিক্ষার ওপর জোর দেওয়া হয়। মসজিদগুলোর মাধ্যমে তারা আশপাশের বাচ্চাদের ধর্মীয় শিক্ষা দেয়। সাধারণত আরবি এবং ফার্সি ভাষা শেখানো হয়।
কাদিম চীনে সবচেয়ে দীর্ঘ সময় ধরে ছড়িয়ে পড়েছে। এর বিকাশে চীনা সংস্কৃতির কিছু প্রভাব পড়েছে এবং এতে অনেক হান চীনা প্রথা ও ঐতিহ্য মিশে গেছে। মসজিদের স্থাপত্য অন্যান্য মুসলিম এলাকার স্থাপত্য শৈলী থেকে আলাদা। চীনের একটি বিশেষ পরিবেশে সুন্নি বিশ্বাসের ফলে কাদিম সৃষ্টি হয়েছিল।
জিংতাং জিয়াওয়ু হলো ইসলামী শিক্ষার একটি রূপ যা চীনা সংস্কৃতির প্রভাবে গড়ে উঠেছে। গেদিমু মুসলিমরা এতে গর্ব করে। এটি আরবি ভাষার সঠিক উচ্চারণের কাছাকাছি না গিয়ে চীনা ভাষার সীমাবদ্ধতার কারণে চীনা ধাঁচের উচ্চারণ তৈরি করে। অনেক হুই মুসলিমরা সালাম আলাইকুমের পরিবর্তে সালাম আলেইকুন বলে থাকে।
হানাফী সুন্নি গেদিমু চীনা রীতিনীতি এবং জিংতাং জিয়াওয়ু শিক্ষা পদ্ধতি দ্বারা কিছুটা প্রভাবিত। তারা আরবি ভাষার সঠিক উচ্চারণ শিখলেও আরবদের মতো উচ্চারণ করতে চায় না। হানফি সুন্নিরা ( ইহেওয়ানি অনুসারীরা) চীনা সংস্কৃতি দ্বারা প্রভাবিত ইসলামী রীতিনীতি অনুশীলনের জন্য গেদিমুর সমালোচনা করে। তারা বলে যে গেদিমুরা চীনা সংস্কৃতির প্রভাবে ইসলামী প্রথা পালন করে যেমন জিংতাং জিয়াওয়ু। সুন্নিরা নিজেদের সঠিক ভাষায় আরবি কথা বলার জন্য গর্বিত। গেদিমু মুসলিমদের হান ও বৌদ্ধ প্রথা এবং "চীনা আরবি" পালনের অভিযোগ করে। একজন সুন্নি ইমাম গেদিমু সম্পর্কে বলেছেন, "তারা অন্ধভাবে তাদের পূর্বপুরুষদের ঐতিহ্য অনুসরণ করে"। 
গেদিমু অনুসারীরা এমন মসজিদ ব্যবহার করেন যা চীনা শৈলীর মন্দিরের মতো তৈরি করা হয় এবং মিনারগুলি প্যাগোডার মতো দেখায়। অন্যদিকে ইয়িহেওয়ানি সদস্যরা তাদের মসজিদ ও মিনারগুলো মধ্যপ্রাচ্যের স্থাপত্য শৈলীতে নির্মাণ করে।
ইরা আগরওয়াল

ইরা আগরওয়াল হলেন একজন ভারতীয় সৌন্দর্য প্রতিযোগিতার খেতাবধারী, অভিনেত্রী এবং মুষ্টিযোদ্ধা যিনি তামিল ভাষার বিভিন্ন টেলিভিশন অনুষ্ঠানে এবং চলচ্চিত্রে কাজ করেন। 
২০১৫ সালে, তিনি মিস সাউথ ইন্ডিয়া সৌন্দর্য প্রতিযোগিতা জিতেছিলেন। ২০১৭ সালে, তিনি রোমাঞ্চকর চলচ্চিত্র " "ধায়াম"" দিয়ে তার চলচ্চিত্রে অভিষেক করেন। ২০১৮ সালে, তিনি "কাট্টু পায়া স্যার ইন্থা কালিতে" অভিনয় করেছিলেন। ২০১৯ সালে, তিনি টেলিভিশন অনুষ্ঠান "কাদাইকুট্টি সিংগামে" শিবানী নারায়ণনের স্থলাভিষিক্ত হন। একই বছর পরে, তিনি জি তামিলের নাটক "রাজামগালে" অন্যতম প্রধান চরিত্রে অভিনয় করেছিলেন। অভিনয়ের বাইরে, তিনি ২০১৯ সালের ইউনাইটেড ইন্টারন্যাশনাল গেমসে মুষ্টিযোদ্ধে স্বর্ণপদক জিতেছিলেন।
মোনা আম্বেগাঁওকার

মোনা আম্বেগাঁওকার (জন্ম ৫ মার্চ ১৯৭০) একজন ভারতীয় অভিনেত্রী যিনি হিন্দি চলচ্চিত্র এবং টেলিভিশনে কাজ করেন। তিনি ১৫টিরও বেশি নাটক, ১৮টি পূর্ণদৈর্ঘ্য চলচ্চিত্র, ৩৮টি টিভি প্রকল্প, ৩৭টি বিজ্ঞাপন প্রচারণায় অভিনয় করেছেন। "হাজার চৌরাসি কি মা" চলচ্চিত্রে এবং চিকিৎসা নাটক "ধড়কান (টিভি সিরিজ)-"এ ডাক্তার চিত্রা চরিত্রে তার একটি ছোট ভূমিকা ছিল। 
শ্রীধর রঙ্গায়ন পরিচালিত এবং সোলারিস পিকচার্স প্রযোজিত ২০১৮ সালের হিন্দি পূর্ণদৈর্ঘ্য চলচ্চিত্র ইভিনিং শ্যাডোজে মোনা আম্বেগাঁওকার প্রধান চরিত্রে অভিনয় করেছিলেন।
তিনি বসুধা নামে একজন দক্ষিণ ভারতীয় নারীর ভূমিকায় অভিনয় করেন, যিনি তার ছেলে কার্তিকের (দেবাংশ দোশি) সমকামী হওয়ার সত্যতার মুখোমুখি হন। ঐতিহ্যবাহী সমাজের সন্তান এবং পুরুষতান্ত্রিক পরিবারের মধ্যে আবদ্ধ হওয়ায়, তার ছেলের যৌনতা মেনে নিতে তার খুব কষ্ট হয়। তিনি আরও ভয় পান যে তার কঠোর স্বামী দামোদর (বিখ্যাত অভিনেতা অনন্ত নারায়ণ মহাদেবন অভিনীত) যখন সত্যটি জানতে পারবেন তখন কী হবে তা নিয়ে। 
তিনি "ইভিনিং শ্যাডোস" ছবিতে তার ভূমিকার জন্য "আউট অ্যাট দ্য মুভিজ, উইনস্টন-সালেম"-এ সেরা পার্শ্ব চরিত্রে অভিনয়ের পুরস্কার জিতেছেন।
তিনি দয়ানন্দ শেঠির সাথে বিবাহ-বহির্ভূত সম্পর্কে আবদ্ধ ছিলেন, যার সাথে তার একটি সন্তানও রয়েছে।
রেনু মার্গ্রেট

রেনুকা মার্গ্রেট (জন্ম: ৩ জুলাই ১৯৭৫) হলেন একজন ভারতীয় প্রাক্তন ক্রিকেটার যিনি ডানহাতি মিডিয়াম বোলার হিসেবে ভারতীয় দলে খেলেছেন। ১৯৯৫ থেকে ২০০০ সালের মধ্যে তিনি ভারতের হয়ে পাঁচটি টেস্ট ম্যাচ এবং ২৩টি একদিনের আন্তর্জাতিক (ওডিআই) খেলেছেন। তিনি পাঞ্জাব এবং রেলওয়ের হয়ে ঘরোয়া ক্রিকেট খেলেছেন। ১৯৯৫ সালের ফেব্রুয়ারি মাসে নিউজিল্যান্ডের বিপক্ষে টেস্ট এবং ওডিআই উভয় ক্ষেত্রেই তার অভিষেক হয়।
বারবারা ও'কনর (লেখক)

বারবারা ও'কনর (জন্ম ৯ নভেম্বর, ১৯৫০) একজন আমেরিকান শিশুতোষ বই লেখিকা।
ও'কনরের জন্ম এবং বেড়ে ওঠা গ্রিনভিল, সাউথ ক্যারোলাইনাতে। তিনি ২৬ বছর ধরে ম্যাসাচুসেটসের ডাক্সবারিতে বসবাস করেছেন, কিন্তু এখন তিনি উত্তর ক্যারোলিনার অ্যাশভিলে থাকেন। 
তার বইগুলো প্যারেন্টস চয়েস গোল্ড অ্যাওয়ার্ড এবং এএলএ উল্লেখযোগ্য বই হিসএবে খ্যাতি অর্জনসহ বিভিন্ন পুরস্কার জিতেছে। তার ""হাউ টু স্টিল আ ডগ"" বইটি একটি চলচ্চিত্রের জন্য নির্বাচিত হয়েছে।
বারবারা হান্না গ্রফারম্যান

বারবারা হান্না গ্রফারম্যান একজন লেখক এবং সাংবাদিক। তিনি হাফিংটন পোস্টের একজন নিয়মিত লেখক। গ্রফারম্যান "দ্য বেস্ট অফ এভরিথিং আফটার ৫০: দ্য এক্সপার্টস গাইড টু স্টাইল, সেক্স, হেলথ, মানি অ্যান্ড মোর" বইটির লেখক, যা পঞ্চাশের বেশি বয়সী নারীদের উদ্বেগের সমাধানের জন্য লেখা হয়েছে। বইটি লেখার সময়, তিনি বিভিন্ন ক্ষেত্রের বিশেষজ্ঞদের সাথে পরামর্শ করেছিলেন, যার মধ্যে ছিলেন ডায়ান ভন ফার্স্টেনবার্গ, ফ্রেডেরিক ফেক্কাই, ডঃ প্যাট্রিসিয়া ওয়েক্সলার।
গ্রফারম্যান তার স্বামী হাওয়ার্ড এবং দুই কিশোরী কন্যার সাথে আমেরিকার নিউ ইয়র্ক সিটিতে থাকেন।
তিনি সেন্ট জনস বিশ্ববিদ্যালয়ে এবং তারপর নিউ ইয়র্ক বিশ্ববিদ্যালয়ে সামাজিক নৃবিজ্ঞানে স্নাতকোত্তর পড়াশোনা করেন। গ্রফারম্যান ২০ বছর ধরে ম্যাগাজিন প্রকাশনায় কাজ করেন। এরপর তিনি একটি প্রকাশনা সংস্থায় যুগ্ম প্রকাশক হিসেবে যোগদান করেন।
পরে  তিনি ওয়ার্ল্ড কংগ্রেস এলএলপি-তে সভাপতি হিসেবে যোগদান করেন, যা একটি আন্তর্জাতিক সম্মেলন সংস্থা যা উন্নয়নশীল দেশগুলোতে অবকাঠামোগত চাহিদা এবং প্রকল্পগুলোর উপর দৃষ্টি নিবদ্ধ করে। ১৯৯৭ সালে, হংকং দ্বীপের ঐতিহাসিক চীনে প্রত্যাবর্তনের পর ওয়ার্ল্ড কংগ্রেস প্রথম একটি বড় সভা আয়োজন করে এবং গ্রফারম্যান হংকংয়ের প্রধান সংবাদপত্রের পাশাপাশি রেডিও এবং টেলিভিশনেও প্রকাশিত হন।
২০১০ সালের এপ্রিল মাসের প্রথম দিকে গ্রফারম্যান তার ""দ্য বেস্ট অফ এভরিথিং আফটার ৫০: দ্য এক্সপার্টস গাইড টু স্টাইল, সেক্স, হেলথ, মানি অ্যান্ড মোর"" বইটি প্রকাশ করেন। তারপর থেকে, গ্রফারম্যান দ্য টুডে শো, গুড মর্নিং আমেরিকা হেলথ এবং অসংখ্য রেডিও এবং ইন্টারনেট প্রোগ্রামে উপস্থিত হয়েছেন। তিনি তার বইয়ের ধারণা এবং বিষয়গুলো তুলে ধরে উপস্থাপনাও দেন।
গ্রফারম্যান হলেন আরএক্স কমপ্যাশন, ইনকর্পোরেটেড-এর একজন প্রতিষ্ঠাতা বোর্ড সদস্য, যা একটি অলাভজনক কর্পোরেশন। এই প্রতিষ্ঠানটি শিক্ষা, কর্মসূচি এবং সচেতনতার মাধ্যমে স্বাস্থ্যসেবা ক্ষেত্রে সহানুভূতি গড়ে তোলার জন্য কাজ করছে।
চুপ তাজিয়া

চুপ তাজিয়া ( ; ) বা নীরব "তাজিয়া" হল একটি ধর্মীয় শোভাযাত্রা, যা মূলত রবিউল আউয়াল মাসের ৮ তারিখে বাংলাদেশ, ভারত এবং পাকিস্তানে দ্বাদশী শিয়া মুসলিমরা পালন করে। এটি দ্বাদশী শিয়া ইমামদের একাদশতম ইমাম ইমাম হাসান আল-আসকারীর মৃত্যু স্মরণে পালন করা হয়। এই শোক মিছিলকে সাধারণত ইসলামী মাস মহররমে শুরু হওয়া শোক সময়ের শেষ মিছিল হিসেবে বিবেচনা করা হয়।
চুপ তাজিয়ার ঐতিহ্য ভারতের লখনউ শহরে শুরু হয়েছিল। তারপর এটি দক্ষিণ এশিয়ার অন্যান্য অঞ্চলে ছড়িয়ে পড়ে। এই শোভাযাত্রাটি নওয়াবি যুগের এবং বাহু বেগমের বংশধর নবাব আহমেদ আলী খান শওকত ইয়ার জং এর সূচনা করেছিলেন। লখনউতে এটি আজাদারির একটি গুরুত্বপূর্ণ অংশ এবং বর্তমানে নয়টি অনুমোদিত শোভাযাত্রার মধ্যে একটি। উনবিংশ শতাব্দীতে এই শোভাযাত্রা, যা আগে চেহলামের দিনে (২০শে সফর ) অনুষ্ঠিত হত। পরে তা পরিবর্তন করে "চেহলুমের" আঠারো তারিখে অর্থাৎ ৮ই রবিউল আউয়াল করা হয়। এই চূড়ান্ত শোক মিছিল ৮ই রবিউল আউয়াল সকালে শুরু হয়। আলম, জারি এবং তাজিয়া নিয়ে এই শোভাযাত্রা ভিক্টোরিয়া স্ট্রিটের ইমামবাড়া নাজিম সাহেব থেকে শুরু হয় এবং সম্পূর্ণ নীরবে পটনালা হয়ে করবালা কাজমাইনে গিয়ে শেষ হয়। সেখানে বিশাল কালো তাজিয়াটি সমাহিত করা হয়। ২৬ মে, ১৯৬৯ সালে চুপ তাজিয়া শোভাযাত্রার সময় একটি বড় দাঙ্গা সংঘটিত হয়। শিয়া সম্প্রদায়ের আলম ও চুপ তাজিয়া শোভাযাত্রা তখন পর্যন্ত সুন্নি অধ্যুষিত পুল গুলাম ও মাহমুদিনগর এলাকা শান্তিপূর্ণভাবে অতিক্রম করছিল। তবে মাহমুদিনগরে এক সুন্নি মসজিদ থেকে ইট-পাটকেল ছোড়া হয়, যা পরে সহিংস সংঘর্ষের রূপ নেয়।
এলাহাবাদে দুটি "চুপ তাজিয়া" মিছিল হয়,
হায়দ্রাবাদে সন্ধ্যার নামাজের ঠিক আগে মিছিলটি দাবীরপুরা ফ্লাইওভার থেকে শুরু হয়। শিয়া প্রধান এলাকা দারুশাফার আলাওয়া-এ-সারতৌক মোবারকে এ শোভাযাত্রা পৌঁছায়। এখানে একটি সংক্ষিপ্ত মজলিসের আয়োজন করা হয়। এরপর শোকের প্রতীক কালো পতাকা সরিয়ে আনন্দের প্রতীক হিসেবে লাল পতাকা উত্তোলন করা হয়। এই পতাকা বদলানো হয় কারণ পরের দিন রবিউল আউয়ালের ৯ তারিখ ঈদ-এ-জেহরা নামে একটি খুশির দিন পালিত হয়।
পাকিস্তানে চুপ তাজিয়া ১৯৪৭ সালে স্বাধীনতার পর শুরু হয়। নবাব হাসান লখনউই এটি করাচিতে প্রবর্তন করেন। তার মৃত্যুর পর তার ছেলে মিছিলের নেতৃত্ব দিতে শুরু করেন। এখন জনাব ইমতিয়াজ হুসেন করাচির নিশতার পার্কে চুপ তাজিয়া মিছিল পরিচালনা করে থাকেন। করাচিতে দুটি চুপ তাজিয়া মিছিল হয়:
পাকিস্তানে চুপ তাজিয়া ১৯৪৭ সালে স্বাধীনতার পর শুরু হয়। ১৯৯৮ সালে সৈয়দ আলী আব্বাস নকভি কামোকে-গুজরানওয়ালায় চুপ তাজিয়া জুলুস প্রচলন শুরু করেন।
আলিপুর চাটা (আকালঘর), গুজরানওয়ালা জেলায় চুপ তাজিয়া জুলুস ১৯৪৭ সালে ড. সৈয়দ আলী আকথার দ্বারা শুরু হয়। তিনি ভারতের সাধৌরা জেলা আম্বালা (বর্তমানে যমুনানগর জেলা) থেকে স্থানান্তরিত হন। এখানে চুপ তাজিয়ার মজলিস ৬ রবিউল আউয়াল থেকে শুরু হয়।
সৌরভ সুমন

ডঃ সৌরভ সুমন একজন ভারতীয় কৃষি গবেষক যিনি নারী শক্তি পুরস্কারে ভূষিত হয়েছেন। বিহারে নারীর ক্ষমতায়নের জন্য কাজ করে এমন একটি এনজিও-কে তিনি নেতৃত্ব দেন। সুমন মহিষাসুর শহীদ দিবস উদযাপনের আয়োজনেও জড়িত ছিলেন।
সুমন বিহারের একটি কুশওয়াহা (কোয়েরি) পরিবারে জন্মগ্রহণ করেছিলেন, কিন্তু তিনি একটি দলিত পরিবারে বড় হয়ে ওঠেন। ১৯৮০ সালে তাঁর বাবা কামেশ্বর সিং মাহাতোকে একটি হত্যার অভিযোগে গ্রেপ্তার করা হয় এবং মৃত্যুদণ্ড দেওয়া হয়। পরে এই দণ্ড লঘু করা হয়েছিল।
তিনি আলিগড় মুসলিম বিশ্ববিদ্যালয়ে পড়াশোনা করেন। সেখানে তিনি কৃষি বিজ্ঞান নিয়ে পড়াশোনা করেছেন, পরে তিনি সমাজসেবামূলক কাজে জড়িত হওয়ার সিদ্ধান্ত নেন।
সুমন "বিহার সেবা সংস্থান" নামে একটি এনজিও-এর সচিব হন। এই সংস্থাটি নওয়াদা শহরের চারপাশের বিভ্রান্তির ওপর তাদের কাজকে কেন্দ্রীভূত করে, তবে বিহারেও তাদের কাজের আগ্রহ রয়েছে। সুমনের নেতৃত্বে বিহার সেবা সংস্থান মহিলাদের জন্য তথ্য প্রযুক্তি এবং মোবাইল ফোনের উপর পাঠ্যক্রম আয়োজন করে এবং সুমন নিজে ভারতীয় মহাকাশ গবেষণা সংস্থার (ইসরো) জন্য কৃষি গবেষণায় মহিলাদের অংশগ্রহণের ব্যবস্থা করেন।
তিনি মহিষাসুর শহীদ দিবস উদযাপনের আয়োজনে জড়িত ছিলেন। এটি একটি বিতর্কিত উদযাপন।
২০১৬ সালে, নতুন দিল্লিতে, সুমনকে ভারতের সর্বোচ্চ বেসামরিক নারী পুরস্কার, নারী শক্তি পুরস্কারে ভূষিত করা হয়। রাষ্ট্রপতি ভবনে রাষ্ট্রপতি প্রণব মুখার্জি এই পুরস্কার প্রদান করেন। নারী ও শিশু উন্নয়ন মন্ত্রণালয় এই অনুষ্ঠানের আয়োজন করেছিল এবং প্রধানমন্ত্রী নরেন্দ্র মোদীর পাশাপাশি তৎকালীন নারী ও শিশু উন্নয়ন মন্ত্রী মানেকা গান্ধীও উপস্থিত ছিলেন।
২০১৮ সালে, লোকান আরজেডি নেতা কৈলাস পাসোয়ানের হত্যাকারী ব্যক্তিরা বয়ান দিয়ে সুমনকে অভিযুক্ত করে বলে যে হত্যার জন্য সুমন অর্থ প্রদান করেছেন। কোন প্রমাণ উল্লেখ করা হয়নি। সুমন আদালতে আত্মসমর্পণ করে উল্লেখ করেন যে তাঁকে জড়িয়ে দেওয়া হয়েছে এবং পাসোয়ানকে হত্যা করার জন্য তিনি এই লোকদের জমি এবং টাকা দেননি।
জাগ ভেট এন ডেজলিগ রোসা

জাগ ভেট এন ডেইলিগ রোসা একটি প্রাচীন স্ক্যান্ডিনেভীয় লোকগান, যা ১৬শ শতকে গীতিকাব্যিকভাবে লিপিবদ্ধ করা হয়েছিল। গানটি ১৯০৭ সালে অ্যালিস টেগনের কর্তৃক প্রকাশিত হয়।
সবচেয়ে বিখ্যাত পরিবেশনাটি করেছিলেন মনিকা জেটারলান্ড, এবং এই রেকর্ডটি ১৯৬৪ সালে প্রকাশিত হয়েছিল।
সুইডিশ গায়িকা রোবিন তার বডি টক পিটি. ওয়ান নামক অ্যালবামে এই গানটির একটি কভার পরিবেশন করেছিলেন।
মেলোডিফেস্টিভা্লেন ২০১৬-এ গিনা দিরাউই গানটি আরবিতেও পরিবেশন করেছেন।
দ্য আইরিশ ওয়াশারউম্যান

"দ্য আইরিশ ওয়াশারউম্যান" একটি ঐতিহ্যবাহী জিগ (লোক সঙ্গীত), যা ব্রিটেন, আয়ারল্যান্ড এবং উত্তর আমেরিকায় পরিবেশিত হয়েছে। যদিও এটি সাধারণত আইরিশ সুর হিসেবে বিবেচিত হয়, কিছু পণ্ডিতরা মনে করেন এটি ইংরেজি উৎস থেকে এসেছে এবং সপ্তদশ শতকের "ডারগাসন" সুর থেকে উদ্ভূত।
"টিউনআর্ক" ওয়েবসাইট অনুযায়ী, এটি প্রথম ১৭৯০ সালে রবার্ট পেট্রির "কালেকশন অব স্ট্রাথস্পেইস, রিলস অ্যান্ড কান্ট্রি ডান্সেস"-এ প্রকাশিত হয়। একই ওয়েবসাইটের অন্য একটি পৃষ্ঠায় বলা হয়েছে যে নিল গোউ ১৭৯২ সালে "আ থার্ড কালেকশন অব স্ট্রাথস্পেই রিলস"-এ গানটির একটি সংস্করণ অন্তর্ভুক্ত করেন। সুরটির দ্বিতীয় অংশ ১৭৩০ সালের "দ্য স্টার অ্যাট লিউইস" সুরের অনুরূপ, যা জে. ওয়ালশের "ক্যালিডোনিয়ান কান্ট্রি ডান্সেস" গ্রন্থে প্রকাশিত হয়।
প্রথম রেকর্ডিং সম্ভবত প্যাটসি টুহি কর্তৃক ১৯০৭ সালে করা হয়, যা পরে "দ্য পাইপিং অব প্যাটসি টুহি" (২০০৫) অ্যালবামে অন্তর্ভুক্ত হয়।
সবচেয়ে জনপ্রিয় রেকর্ডিংগুলির মধ্যে একটি প্যাডি গ্ল্যাকিন-এর "ইন ফুল স্পেট" (১৯৯১) অ্যালবামে অন্তর্ভুক্ত রয়েছে।
স্ক্যান টেস্টার (১৮৮৭-১৯৭২) গানটির একটি সংস্করণ রেকর্ড করেন, যা "আই নেভার প্লেইড টু ম্যানি পস ডান্সেস" (১৯৯০) অ্যালবামে প্রকাশিত হয়।
এই জিগটি আমেরিকান সুরকার লারোই অ্যান্ডারসন ১৯৪৬ সালে তার "আইরিশ সুইট"-এ অন্তর্ভুক্ত করেন।
বছরের পর বছর ধরে, "দ্য আইরিশ ওয়াশারউম্যান"-এর সুরে বহু গান রচিত হয়েছে। এর মধ্যে সবচেয়ে পরিচিত হলো "ম্যাকটাভিশ ইজ ডেড"।
গানটি বিভিন্ন চলচ্চিত্রে ব্যবহৃত হয়েছে, যেমন "ক্রিসমাস ইন কানেকটিকাট" এবং ""। 
"লিটল হাউস অন দ্য প্রেইরি" গ্রন্থ সিরিজে, পা ইনগলস তার বেহালায় গানটি বাজান।
ডাচ ব্যান্ড দ্য জাম্পিং জুয়েলস গানটির একটি সংস্করণ রেকর্ড করেন, যা ডাচ চার্টে ৯ নম্বরে পৌঁছেছিল।
ইদাস সোমার্ভিসা

"ইদাস সোমার্ভিসা" বা "ডু স্কা ইন্টে ট্রো ডেট ব্লির সোমার" একটি গ্রীষ্মকালীন গান। অ্যাস্ট্রিড লিন্ডগ্রেন গানটির কথা লিখেছেন এবং গেয়র্গ রিডেল সুরারোপ করেছেন। গানটির তিনটি স্তবক ১৯৭৩ সালের চলচ্চিত্র "এমিল অ্যান্ড দ্য পিগলেট"-এ লেনা ভিসবার্গ (ইদার চরিত্রে) পরিবেশন করেছিলেন।
"ইদাস সোমার্ভিসা"-র তিনটি স্তবক রয়েছে এবং এটি প্রায়শই স্নাতক সমাপন অনুষ্ঠানে গাওয়া হয়, যেখানে এটি "ফুলের মরশুম এখন আসছে" () এবং "এই মিষ্টি গ্রীষ্মের সময়ে" ()-এর জনপ্রিয় অ-ধর্মীয় বিকল্প হিসেবে বিবেচিত হয়েছে। তবে, কিছু লোক বিশ্বাস করেন যে "যদি কেউ শুরু না করে" () কথাটি ঈশ্বরকে উদ্দেশ করতে পারে।
একটি প্রাথমিক রেকর্ডিং ১৯৭৬ সালে থর-এরিকস দ্বারা করা হয়েছিল। ১৯৭৯ সালে স্মল টাউন সিঙ্গার্স তাদের "আমি ফুল ফুটিয়ে তুলি" () নামে একটি রেকর্ডিং প্রকাশ করে, যা সেভেনস্টপেন চার্টে ১৫ জুলাই থেকে ১৬ সেপ্টেম্বর ১৯৭৯ পর্যন্ত ১০ সপ্তাহ অবস্থান করে এবং সর্বোচ্চ ২য় স্থানে পৌঁছায়।
এল সালভাদোরে ইসলাম

এল সালভাদরে খ্রিস্টান ধর্মের লোকেরা বেশি বসবাস করে। এখানে ইসলাম ধর্মের অনুসারীদের সংখ্যা কম। দেশের সংবিধান ধর্মনিরপেক্ষ হওয়ায় মুসলমানরা ধর্ম প্রচার করতে তেমন সমস্যায় পড়ে না। তারা মসজিদও তৈরি করতে পারে।
এল সালভাদোরে একটি ছোট মুসলিম সম্প্রদায় রয়েছে। মুসলিমদের বেশিরভাগই ইয়েমেনি আরব বংশোদ্ভূত। তবে এখানকার বসবাসরত ফিলিস্তিনি আরবদের অধিকাংশ লোক খ্রিস্টান ধর্ম পালন করে। ধারণা করা হয়, এখানে ১,০০০ থেকে ১,৫০০ মুসলিম আছে। কিন্তু এ সংখ্যা ১৮,০০০ পর্যন্ত হতে পারে।
শিয়া সম্প্রদায় দ্বারা পরিচালিত একটি ইসলামি সাংস্কৃতিক সমিতি আছে। এর নাম "ফাতিমা আয-জাহরা" । তারা মধ্য আমেরিকার প্রথম ইসলামী ম্যাগাজিন "রেভিস্তা বিবলিওতেকা ইসলামিকা" প্রকাশ করে। এছাড়া দেশে ইসলামিক সংস্কৃতি ছড়ানোর জন্য প্রথম ও একমাত্র ইসলামিক গ্রন্থাগার তৈরি করেছে। দেশে আহমদীয়া মুসলিম সম্প্রদায়ও রয়েছে।
২০শ শতাব্দীর শুরুতে আরব দেশগুলি ( সিরিয়া, লেবানন এবং ফিলিস্তিন ) থেকে থেকে পরিবারগুলো এখানে আসে। তবে এই মধ্যপ্রাচ্যের অভিবাসীদের অধিকাংশই খ্রিস্টান ছিলেন। মুসলিম পরিবারের সংখ্যা খুবই কম ছিল। তাদের সম্পর্কে খুব কম বা কিছুই নথিভুক্ত করা হয়নি।
১৯৯৪ সালে এল সালভাদোরে প্রথম ইসলামী কেন্দ্র উদ্বোধন করা হয়। এর নাম "সেন্ট্রো ইসলামিকো আরব সালভাদোরেনো" রাখা হয়। এটি রাজধানী সান সালভাদোরে সালভাদোরান নাগরিক এবং ফিলিস্তিনি বংশোদ্ভূত কিছু ব্যক্তি মিলে প্রতিষ্ঠিত করেছিল। ২০০৪ সালে, শিয়ারা রাজধানীতে দ্বিতীয় মসজিদ উদ্বোধন করে। তারা "ফাতিমা আয-জাহরা" নামে মসজিদটি নির্মাণ করে"।" ইসলামী নবী মুহাম্মদের প্রথম স্ত্রী খাদিজার কন্যা ফাতিমার সম্মানে এ নাম রাখা হয়েছিল। তারা ইন্টারনেটের মাধ্যমে ইসলামী সাহিত্য ছড়িয়ে দিতে শুরু করে। দেশের প্রথম ইসলামী ওয়েবসাইট তারাই উদ্বোধন করে। এখানে একটি ত্রৈমাসিক পত্রিকা প্রকাশ করা হয় এবং বর্তমানে ১০০ টিরও বেশি ডিজিটাল ইসলামী বই রয়েছে। ২০০৭ সালে, সান সালভাদরে দার-ইব্রাহিম মসজিদ নামে একটি তৃতীয় মসজিদ উদ্বোধন করা হয়।
ইসলামি কেন্দ্রগুলোতে জুমার নামাজ পড়ানো হয়। এছাড়া ইসলামি সাহিত্য সম্পর্কিত বই, দান-খয়রাত, এবং অনলাইনে ইসলাম প্রচার করে। তারা দেশের বিভিন্ন ধর্মীয় ও সাংস্কৃতিক প্রতিষ্ঠানে ইসলাম সম্পর্কিত তথ্যসামগ্রী দান করে। "ফাতিমাহ আয-যাহরা" কেন্দ্র ইসলামের শিক্ষা ও ইতিহাসের ক্লাস করানো হয়। এই ক্লাসগুলো সাধারণ জনগণের জন্য উন্মুক্ত। শুধু ধর্ম নয়,বিদেশি ভাষার কোর্স এবং প্রাপ্তবয়স্কদের সাক্ষরতা উন্নতির জন্য পড়ালেখার ব্যবস্থা আছে।
তানজানিয়ায় ইসলাম

তানজানিয়া একটি খ্রিস্টান সংখ্যাগরিষ্ঠ দেশ। এখানে ইসলাম দেশটির বৃহত্তম সংখ্যালঘু ধর্ম। পিউ রিসার্চ সেন্টারের ২০২০ সালের হিসাব অনুসারে, মোট জনসংখ্যার ৩৪.১% মুসলমান। এই ধর্মটি সোয়াহিলি উপকূলে আগত বণিকদের মাধ্যমে এসেছিল। কারণ এটি মুসলিমদের দ্বারা নিয়ন্ত্রিত একটি বৃহত্তর সামুদ্রিক বাণিজ্য নেটওয়ার্কের সাথে যুক্ত হয়ে পড়েছিল। এর ফলে স্থানীয়দের ধর্মান্তরিত হওয়া এবং বিদেশি মুসলিমদের সাথে একীভূত হওয়ার ঘটনা ঘটে। ফলে শেষ পর্যন্ত এই অঞ্চলে বেশ কয়েকটি সরকারিভাবে মুসলিম রাজনৈতিক দল গঠনের সুযোগ পায়। অ্যাসোসিয়েশন অফ রিলিজিয়ন ডেটা আর্কাইভস (এআরডিএ) অনুসারে, ২০২০ সালের হিসাব অনুযায়ী, জনসংখ্যার ৫৫.৩% খ্রিস্টান, ৩১.৫% মুসলিম, ১১.৩% ঐতিহ্যবাহী ধর্ম পালন করে। দেশটিতে জনসংখ্যার ১.৯% ধর্মবিশ্বাসী নয় অথবা অন্য ধর্মের অনুসারী রয়েছে। এআরডিএ-এর অনুমান অনুযায়ী, ২০২০ সালে তানজানিয়ার বেশিরভাগ মুসলিম সুন্নি। অল্প সংখ্যাক শিয়া সংখ্যালঘু এ দেশে বসবাস করে থাকে।
মুসলিমরা উপকূলীয় এলাকায় বেশি থাকে। শহরে এবং পুরোনো বাণিজ্য রাস্তার কাছেও মুসলিম আছে। জাঞ্জিবার দ্বীপপুঞ্জের ৯৯% এরও বেশি জনসংখ্যা মুসলিম। তানজানিয়ায় সুন্নি মুসলিমরা বেশি বসবাস করে। এছাড়াও উল্লেখযোগ্য সংখ্যক শিয়া এবং আহমদীয়া সংখ্যালঘু মুসলিম আছে। ২০০৮ এবং ২০০৯ সালে পরিচালিত পিউ রিসার্চ সেন্টারের গবেষণা অনুসারে, তানজানিয়ার মুসলিম জনসংখ্যার ৪০% সুন্নি, ২০% শিয়া এবং ১৫% আহমদী হিসেবে নিজেদের পরিচয় দেয়। এছাড়াও ইবাদি অনুসারীদের একটি ছোট অংশ এবং অসাম্প্রদায়িক মুসলিমরাও রয়েছে। বেশিরভাগ শিয়া এশিয়ান/ভারতীয় বংশোদ্ভূত। কিছু আহমদিয়াও দক্ষিণ এশিয়া বংশোদ্ভূত এ দেশে বসবাস করে।
তাঞ্জানিয়ার আফ্রিকান গ্রেট লেক অঞ্চলে শাঙ্গা মসজিদের প্রতিষ্ঠার সময় ইসলামের প্রথম প্রমাণ পাওয়া যায়। মসজিদটি পেট দ্বীপে অবস্থিত। সেখানে ৮৩০ খ্রিস্টাব্দের সোনা, রূপা এবং তামার মুদ্রার সন্ধান পাওয়া যায়। সবচেয়ে পুরানো মসজিদ হলো কিজিমকাজি মসজিদ। মসজিদটি ১১শ অথবা ১২শ শতাব্দীতে প্রতিষ্ঠিত হয়েছিল।
ইসলামের রাজনৈতিক ইতিহাস শুরু হয় ১০ম শতাব্দীতে। পারস্য রাজপুত্র আলি ইবনে আল-হাসান শিরাজি কিলওয়া এখানে সালতানাত শাসন শুরু করেন। পূর্ব আফ্রিকার উপকূল বরাবর বাণিজ্য কার্যক্রমের মাধ্যমে ইসলাম ছড়ায়। ১৬শ শতাব্দীর মধ্যে এই অঞ্চলে ইসলাম দৃঢ়ভাবে প্রতিষ্ঠিত হয়ে যায়।
১৯শ শতাব্দীতে তাঞ্জানিয়ার অভ্যন্তরীণ অঞ্চলের সাথে সোয়াহিলি উপকূলের মধ্যে বাণিজ্যিক যোগাযোগ বৃদ্ধি পায়। ফলে সোয়াহিলি সংস্কৃতি এবং ধর্মের প্রভাবকে আরও শক্তিশালী করে তোলে। বাণিজ্যের গুরুত্ব সত্ত্বেও, ইসলামের বিস্তার মূলত সুফি তরিকা, উপকূল থেকে ফিরে আসা মুসলিম এবং উপনিবেশিক সময়ে মুসলিম ধর্মীয় নেতাদের মাধ্যমে ঘটেছিল।
১৯শ এবং ২০শ শতাব্দীতে কাদিরিয়া এবং শাধিলিয়া মত সুফি তরিকাগুলি বিস্তার লাভ করে এবং ইসলামের শক্তিশালী উপস্থিতি তৈরি হয়। ২০শ শতাব্দীর মাঝামাঝি তানজানিয়ার স্বাধীনতা সংগ্রামে মুসলিমরা সমর্থন দেয়।
বিজয়শান্তি টংব্রাম

বিজয়শান্তি টংব্রাম (জন্ম ১৯৯৩) হলেন মণিপুরের একজন ভারতীয় মহিলা উদ্যোক্তা। তিনি ছোট মাফলার এবং উত্তরীয় তৈরিতে পদ্ম সিল্ক ব্যবহার করেন। তাঁর প্রচেষ্টা ভারতের প্রধানমন্ত্রী নরেন্দ্র মোদী এবং মণিপুরের মুখ্যমন্ত্রী এন. বীরেন সিং সহ অনেকের দৃষ্টি আকর্ষণ করেছে। তিনি পদ্মের ঔষধি গুণাবলী নিয়েও গবেষণা চালিয়ে যাচ্ছেন। একটি শিল্প প্রশিক্ষণ কর্মসূচিতে কিছু জ্ঞান অর্জনের পর, তিনি সফলভাবে সুগন্ধি পদ্ম চা আবিষ্কার করেন। ২০১৮ সালে, ব্যবসা গড়ে তোলার সংগ্রামের মধ্যে এক পারিবারিক বন্ধুর পরামর্শ তাঁর জীবন বদলে দেয়। তাঁর বাবার এক বন্ধু তাঁকে জানিয়েছিলেন যে কিভাবে মায়ানমারের কৃষকরা হ্রদে ফুটে থাকা পদ্মের কাণ্ড থেকে বুননের জন্য সুতো তৈরি করে।
তিনি ১৯৯৩ সালে উত্তর-পূর্ব ভারতের মণিপুর রাজ্যের বিষ্ণুপুর জেলার থাঙ্গা টংব্রাম গ্রামে জন্মগ্রহণ করেন। তাঁর বাবা জয় কুমার টংব্রাম মণিপুর জেলার মৎস্য বিভাগে একজন ফিল্ড অ্যাসিস্ট্যান্ট এবং তাঁর মা চানাহাল টংব্রাম। বিজয়শান্তি ২০১৪ সালে ইম্ফলের জিপি মহিলা কলেজ থেকে উদ্ভিদবিদ্যায় সম্মানসহ স্নাতক ডিগ্রি অর্জন করেন।
২০১৪ সালে স্নাতক শেষ করার পর, বিজয়শান্তি তাঁর এলাকায় কৃষি পর্যটন প্রতিষ্ঠার প্রাথমিক পরিকল্পনা করেছিলেন। তবে, সম্পদের অভাবে, তার পরিকল্পনাগুলি বেশি দূর যেতে পারেনি। তবুও, পদ্মের ঔষধি গুণাবলী নিয়ে তাঁর পরীক্ষা-নিরীক্ষা অব্যাহত ছিল। পরে, ২০১৯ সালের মে মাসে, তাঁর এলাকার মুষ্টিমেয় কয়েকজন মহিলার সহায়তায়, তিনি পদ্মের কাণ্ড থেকে সুতো কাটতে এবং নেকটাই ও মাফলার বুনতে শুরু করেন। পরবর্তীতে তিনি "সানাজিং সানা থাম্বল" নামে একটি উদ্যোগ প্রতিষ্ঠা করেন, যেখানে তিনি সহ ১০ জন মহিলা রয়েছেন।<ref name=":-/"></ref> তাঁদের প্রতিষ্ঠানটি সম্প্রতি স্টার্ট-আপ মণিপুরের জন্য নির্বাচিত হয়েছে।
কানা রাজার সুড়ঙ্গ

কানা রাজার সুড়ঙ্গ (স্থানীভাবে আঁধার মানিক নামেও পরিচিত) বাংলাদেশের দক্ষিণ চট্টগ্রাম একটি প্রাচীনতম গুহা যা কক্সবাজারের রামু উপজেলাতে অবস্থিত এবং এটি বর্তমানে সরকারি প্রত্নতাত্ত্বিক বিভাগে তালিকাভুক্ত।
বাংলাদেশের কক্সবাজারের রামু উপজেলার কাউয়ারখোপ ইউনিয়ন এর উখিয়ার ঘোনা নামক পাহাড়ে এই সুড়ঙ্গের অবস্থান। এটি কক্সবাজার শহর হইতে ২৫ কিলোমিটার এবং উখিয়া থেকে ১৩ কিলোমিটার দূরে অবস্থিত।
ঠিক কখন কাদের দ্বারা কিভাবে এই গুহাটি খনন করা হয়েছিল তার প্রমাণ এখনো ইতিহাসবিদদের কাছে অনুপস্থিত। তবে কিছু ইতিহাসবিদ মনে করেন এটি ১৭৮৪ সালে আরাকান বার্মা সম্রাজ্য কর্তৃক দখলে নেওয়ার আরাকানের এক আমাত্য সিন পিয়ান আরাকানের স্বাধীনতার জন্য বিদ্রোহ ঘোষণা করেছিলেন, এটিকে তিনি গোপন ঘাটি হিসেবে ব্যবহার করতেন। তার নেতৃত্বে গড়ে উঠা বাহিনীর দ্বারা তিনি কয়েকবার আরাকান রাজ্যের রাজধানী ছাড়া অন্যান্য এলাকা নিজ অধিকারে নিতে সক্ষম হলেও শেষপর্যন্ত তাকে পালিয়ে আসতে হয়েছিল। এসময় তিনি 'কক্সবাজার-টেকনাফের' পাহাড়ি এলাকাতে আত্মগোপন করে থাকতেন। ব্রিটিশ ঐতিহাসিক জি. ই হারভের লেখা “হিস্ট্রি অব বার্মা” বইয়ে দেখা যায়, 'সিন পিয়ান' ১৮১৫ সালে আত্মগোপনে থাকা অবস্থায় অসুস্থতায় কক্সবাজারের পাহাড়ি এলাকাই মারা যান।
এ গুহাটি সর্বপ্রথম ১৯৬০ খ্রিস্টাব্দে রাশিয়ান তাল-গ্যাস অনুসন্ধানী দলের মাধ্যমে আবিস্কৃত হয়েছিল। তবে গুহাটি সরকারের নজরে এসেছিল ২০১৮ সালের শেষের দিকে, তখন থেকে এটি 'কানা রাজার সুড়ঙ্গ' নামে পরিচিত হয়ে আসছে।
গুহাটির প্রবেশমুখ ত্রিভুজাকৃতির এবং মাটি থেকে ২৫ ফুট উঁচু। এখন পর্যন্ত মানুষ গুহাটির আনুমানিক ৩৫০ ফুট যেতে সক্ষম হয়েছে এর শেষ কোথায় তা এখনো অস্পষ্ট। প্রবেশমুখ থেকে প্রায় ৭০ ফুট পর্যন্ত হেঁটে যাওয়া যায়, এর পর হামাগুড়ি দিতে হয়। ৬০ ফুট দূরত্বে দেখা মিলে ২৫ ফুট লম্বা ও ২৫ ফুট প্রস্থের একটি বৈঠকখানা। বৈঠকখানার চারকোনে চারটি সুড়ঙ্গপথ রয়েছে। দুটি পথ ওপরের দিকে, অন্য দুটি পথ গেছে নিচের দিকে। মাটি জমে পথগুলো প্রায় ভরাট হয়ে গেছে। সুড়ঙ্গের দেয়ালে দেখা মিলবে আঁকাআঁকির ছবি। গুহার ভেতরে অসংখ্য বাদুড়, কীটপতঙ্গে ভরপুর, থাকতে পারে বিষধর সাপও।